
ARUBA CAMPEON 


Minister di Husticia ta sigui 
hunga trapa derecho di Paul Croes 


Tension entre taxistanan y Minister 
di Transporte ta sigui crece 


Aruba ta prepara pa ricibi carni di 


baca fo’i Colombia despues di 20 aña 

E team di U-15 damas ta logra e promer titulo di campeon 
pa Aruba den un tonreo di futbol internacional despues di 
basta tempo. Un victoria di 2-1 riba St. Lucia den un wega 
basta balansa caminda ambos team a bin pa bay cas cu e 
premio mayor. 


Na promer instante a pensa cu ta Turks & Caicos lo ta e 
team cu mester a hunga e final pero St. Lucia tabatin miho 
average di gol y esey a pone cu damitanan di e isla riba ta 
esunnan cu mester a hunga e final. 


E orario di e wega tabata 11'or di mainta y mirando cu Aruba 
a hunga mayoria di su weganan 7'or di anochi, e pregunta 
tabata con nan lo lidia cu e higra di solo. 


Ni e team ni e fanaticada no a core pa e solo. Un fanati- 
cada arma cu parasol, brassband, tambor, pito y blaas y e 
banderanan di Auba a yega pa pone ambiente y apoya e 
muchanan di Aruba. 


E wega a cuminsa basta pareu cu ambos team haya un 
oportunidad franco den e prome 10 minuutnan pero no ta 
probecha. 


E damitanan di St Lucia ta esunnan cu ta dal prome ya cu 
na di 12 minuut un pase den buraco cu e delantero Amaya 
Emanuel ta drenta sin marca y ta los un tiro fuerte pa pone 
St. Lucia ariba 1-0. 


Amaya Emanuel tin 7 gol marca den e torneo y ta bin di 
score 2 gol contra Boneiro cu a sigura nan pase pa final. 
Aruba no ta entrega y apoya pa e fanaticada ta sigui hunga 
buscando e gol di empate y esaki ta bin na di 28 minuut pa 
medio di Adannayah Breinburg cu un tiro di pafo di area ta 
vence e keeper di St Lucia Alyssa Flavius pa empata e wega. 


E keeper di St. Lucia a luci riba varios tiro y tabata un piesa 


importante pa tene e team di St. Lucia den wega. Asina e 
prome tempo ta bay aden empata na 1 gol pa banda. 


Den di dos tempo e wega su tempo ta baha basta cu mayoria 
accion den medio campo, pero cu St. Lucia poniendo mas 
presion pero sin por trece mucho peliger pa e gol di Aruba. 


Di otro banda mayoria peligro di Aruba tabata bin di e 
hugadanan di bala para. 


E wega ta termina empata na un gol y mester a bay 2 extra 
tempo di 10 minuut. 


Aruba ta sali mas decidido den e parte aki y ta cuminsa 
domina y na di 8 minuut den extra tempo ta e goleado Zyana 
Rogers cu ta piki un rebote den area y sin basila ta manda e 
bala den net pa duna Aruba e bentaha di 2-1. 


Despues di esey St. Lucia ta purba bin bek pero ta manera 
gasolin a caba cu nan y no tabata por a penetra e defensa 
di Aruba cu mucho efectividad. Aruba ta esun cu ta haya 2 
oportunidad mas pa sigura e wega pero ta faya den e toke 
final. 


Un momento hopi emocionante na momento cu referee ta 
pita final di e wega. 


Un celebracion ta cuminsa tanto riba veld como den tribuna 
pa celebra e echo cu Aruba ta logra gana e titulo di campeon 
damas U-15 pa prome biaha den historia y hungando na cas. 


Aña pasa Aruba ta cay den final di U-14 na Tampa, Florida, 
pero e aña aki si ta logra gana e premio mayor. 


Aruba campeon di torneo CONCACAF U-15 Femenino 

SIMAN pasa dia 7 di augustus, Minister di Husticia Rocco 
Tjong a duna un supuesto ‘aclaracion’ relaciona cu e caso di 
ex Minister Paul Croes, pa asina e por haya su VI pa e por 
bandona KIA y sigui cumpli cu su castigo na cas. 


No ta algo nobo, ya cu pa añanan esaki a bin ta tumando 
luga pero for di algun tempo caba, KIA ta confrontando 
un situacion caminda e luga pa pata pata di preso y cu no 
tin luga pa cera presonan nobo loke ta pone cu tin cu aplica 
e proceso di VI pa manda algun preso cu a sinta un tempo 
caba di nan castigo na cas bou di condicionnan cu ta ser 
stipula pa nan. 


Paul Croes na varios ocasion a haci apelacion na directiva 
di KIA pa haya e VI aki pero el a ser nenga caminda hasta 
tabatin indicacion cu Minister di Husticia Tjong, lo no kier 
honra e peticion aki, apesar cu tin hustificacion pa esaki. 


Awo a bin sali na cla cu Paul Croes a haci varios peticion 
pa e haya su VI pero nunca esaki a ser honra y awo den un 
publicacion di Minister Tjon, e ta mustra cu Paul a haci un 
peticion pa ricibi “gratie” cu ta dispensacion pero cu e peti- 
cion aki no ta competencia di Minister di Husticia pero di Su 
Excelencia Gobernador Alfonso Boekhoudt. 


Sinembargo AWEMainta tin cu mustra aki cu tin peticion cu 
a bay for di KIA pa Minister di Husticia pa atende e caso di 
Paul Croes kende tambe por bin na remarca pa haya su VI 
pero lo ta na su luga pa e propio Minister di Husticia, informa 
kico el a ordena direktie di KIA pa haci, esta pa no manda 


peticion pa libertad condicional di Paul Croes, ya cu e ora lo 
keda registra cu su persona a nenga e peticion aki di KIA. 


Echo ta y a algo cu tur hende por compronde cu politica- 
mente Minister Tjon no por permiti Paul Croes bandona KIA 
cu VI, ya cu su persona ta un di e politico-parlamentario cu 
a entrega keho na Ministerio Publico contra di sr Croes. 


No ta solamente keho el a entrega hunto cu e actual 
Presidente di Parlamento Edgard Vrolijk y tambe e actual 
Minister Plenipotenciario na Den Haag, Ady Thijssen pero 
Tjon den su periodo como miembro di Parlamento, a insisti 
pa pone mas placa riba presupuesto pa RST bin haci inves- 
tigacion riba Paul Croes mustrando cu ta for di e tempo ey, 
politica ta meti den henter e caso ey mescos cu e otronan 
despues. 


Ta con un Minister di Husticia por hustifica su maneho 
caminda e ta permiti hendenan meti den negoshi grandi di 
droga si bin na remarca pa haya VI mientras cu otronan cu 
ta sinta pa delitonan menos grave, sin a wordo trata di un 
forma cu ta viola Paul Croes su derecho. 


Minister di Husticia ta sigui hunga trapa derecho di Paul Croes 

RIBA 12 di Augustus, mundo ta uni pa celebra Dia 
Internacional di Hubentud (DIH), un dia dedica na reconoce y 
empodera e siguiente generacion. E tema di e aña aki,"From 
Clicks to Progress: Youth Digital Pathways for Sustainable 
Development," ta subraya e rol crucial cu digitalisacion ta 
hunga den avansa e Metanan di Desaroyo Sostenibel (SDGs) 
y ta destaca e contribucionnan esencial di hobennan den e 
proceso transformativo aki. 


Mientras nos ta nabega un mundo cada bes mas digital, ta 
vital pa educa y ekipa hubentud cu e hermentnan pa lidera 
den e era aki. Team AWEMainta ta saluda nos hubentud, 
reconociendo nan rol crucial den forma e futuro. Tecnologian 
digital a bira indispensable den impulsa progreso den varios 
sector, sirbiendo como catalisadornan pa crecemento 
economico, inclusion social, y sostenibilidad ambiental. 


Innovacionnan manera inteligencia artificial, aparatonan 
mobil, y plataformanan digital no ta solamente hermentnan 
di comunicacion—nan ta forsanan transformativo cu 
ta habilita tumamento di decision basa riba evidencia y 
ta apoya por lo menos 70% di e 169 metanan di SDG. E 
economia digital ta transformando nos mundo, y hobennan 
ta na vanguardia di e cambio aki. 


Hopi biaha referi como "nativonan digital," e hubentud di 
awe ta e demografia mas grandi di usuarionan y innova- 
dornan den e panorama digital. Nan no solamente ta forma 


tendencianan digital global, pero tambe ta uza tecnologia 
pa adresa algun di e retonan global mas urgente, incluyendo 
cambio climatico, salud mental, y igualdad di genero. 


Mientras e fecha final di 2030 pa e SDGs ta acerca, e partic- 
ipacion activo di hubentud den transformacion digital ta 
esencial pa acelera progreso y sigura desaroyo sostenibel. 
Nan rol no ta solamente importante; e ta crucial pa e exito di 
esfuersonan global pa crea un miho mundo. Dia Internacional 
di Hubentud ta sirbi como un recordatorio poderoso di e 
importancia di involucra hobennan den procesonan di tuma 
decision y desaroyo comunitario. 


E ta encurasha participacion di hubentud, reconociendo 
nan derecho di contribui na e crecemento di sociedad y 
nan potencial pa lidera den enfrenta problemanan global. 
Campañanan di conscientisacion durante DIH hopi biaha ta 
enfoca riba areanan critico manera transformacion digital, 
sostenibilidad ambiental, y equidad social, destacando e 
necesidad urgente pa compromiso di hubentud den e domi- 
nonan aki. Sinembargo, pa probecha plenamente e poten- 
cial di hobennan, nos mester adresa e ‘gap’ digital y sigura 
acceso igual na hermentnan digital y educacion. Mientras 
nos ta celebra Dia Internacional di Hubentud, nos mester 
compromete na empodera e siguiente generacion door di 
brinda nan e conocemento, habilidadnan, y recursonan 
necesario pa prospera den un futuro digital. 


E tema, "For di Clicks pa Progreso," ta un yamada pa accion 
di gobernantenan, educadornan, y comunidadnan pa inverti 
den desaroyo di hubentud. Team AWEMainta ta saluda nos 
hubentud riba e dia aki, haciendo eco di e palabranan di 
Franklin D. Roosevelt: "Nos no semper por construi e futuro 
pa nos hubentud, pero nos por construi nos hubentud pa e 
futuro." Door di aprecia y nutri nan potencial, nos por sigura 
un mundo mas briyante, mas husto, innovativo, y sostenibel 
pa tur. 


Celebrando Dia Internacional di Hubentud 2024 


Empoderando Hubentud pa un Futuro Digital 

DEN e ultimo siman, e tension entre taxistanan y Minister di 
Transporte a yega un punto critico, resalta pa un serie di even- 
tonan disputabel. E ultimo desaroyo a bin despues di un dia 
dificil pa Aruba, ora un tubo a rementa y a causa un paro di e 
sistema di airco di e aeropuerto, interumpiendo operacionnan y 
aumentando preocupacion pa e sector turistico di e isla. Den un 
momento critico pa e imagen y economia di Aruba, taxistanan 
a wordo urgi pa apoya e isla door di mantene nan servicionan 
apesar di e problemanan andando. 


En bes di usa e paro di e aeropuerto como un oportunidad pa 
protesta, e taxistanan a cumpli cu e peticion pa brinda servicio 
completo, priorisando e reputacion di Aruba y su industria turis- 
tico riba nan kehonan. E gesto aki tabata destina pa mitiga e 
impacto di e interupcion di e aeropuerto y sigura cu turistanan 
ainda a ricibi un experiencia positivo durante nan estadia. E deci- 
sion di e taxistanan pa coopera a subraya nan compromiso na e 
marca di e isla y e bienestar di su bishitantenan. Sinembargo, e 
situacion a tuma un giro dramatico ora e Minister di Transporte, 
hunto cu e Departamento di Permiso di Taxi (DTP), a lansa un 
inspeccion sorpresa na e parkeerplaats di taxi di e aeropuerto. E 


momento di e accion aki a lanta sospecho, ya cu e tabata parce di 
coincidi cu e esfuersonan cooperativo di e taxistanan. E decision 
di e minister pa conduci un control general bou di e circunstan- 
cianan aki a wordo percibi pa hopi como un medida di represalia, 
alimentando mas descontento entre e comunidad di taxi. 


Criticonan ta argumenta cu e accionnan di e minister ta sugeri un 
falta di consideracion pa e impacto di e crisis actual riba e sector 
turistico. En bes di atende e problemanan urgente y sostene e 
industria durante un periodo dificil, e enfoke di e minister tabata 
parce di cambia pa afirma autoridad riba e taxistanan. E dinamica 
di poder aki a aumenta e tensionnan existente y a lanta pregun- 
tanan tocante e prioridadnan di e minister. Mientras e situacion 
ta sigui desaroya, ta bira evidente cu e relacion entre e Minister di 
Transporte y e taxistanan ta na un punto critico. E desaroyonan 
recien ta destaca un problema mas amplio di confiansa y cooper- 
acion entre stakeholders crucial pa e industria turistico di Aruba. 
Pa e isla por atende e periodo di disturbio aki exitosamente, ta 
esencial pa tur partido envolvi participa den un dialogo construc- 
tivo y prioritisa e meta colectivo di salvaguardia e reputacion di 
Aruba y sigura un experiencia sin problema pa su bishitantenan. 


Memey di Crisis na Aeropuerto 


Tension entre taxistanan y Minister di Transporte ta sigui crece 

SIMAN pasa Prome Minister Evelyn Wever Croes, 
a declara cu e negociacionnan riba introduccion di 
un RAft pa Aruba cu gobierno Hulandes ta bayendo 
den bon direccion pero e duda grandi ta sinta cu 
Parlamento di Aruba caminda gobierno di Hulanda 
ta duda cu e RAft lo haya sosten di parlamento di 
Aruba. 


Siman pasa Minister Presidente di Aruba a declara 
den conferencia di prensa cu e negociacionnan ta 
bayendo den bon direccion pero no a amplia riba su 
declaracionnan riba e asunto aki. 


Prome cu ex-Secretaria di Estado Alexandra van 
Huffelen a bandona su puesto, el a logra di haya 
Evelyn Wever-Croes confirma cu Aruba lo sostene 
e ley di RAft aki pero e experiencia cu van Huffelen 
tabatin cu lider di partido MEP pa ultimo cinco aña 
a lanta duda den palabranan di e Prome Minister di 
Aruba. 
Sinembargo den un carta di CAft dirigi na Minister di 
Finansa Xiomara Maduro caminda ta duna conseho 
riba copia di cambio di presupuesto 2024, e comision 
di supervision ta mustra cu gobierno di Aruba, no ta 
cumpliendo cu loke a wordo palabra riba principal- 
mente recomendacionnan cu CAft ta bin ta dunando 
riba e maneho financiero di gobierno di Aruba. 


Den e carta dirigi na gobierno di Aruba fecha 10 di juli 
2024, CAft ta reconoce e hecho cu den presupuesto 
2024, e sector colectivo ta mustra un surplus di no 
menos cu 211 miyon cu ta 2,9% di e BBP y CAft ta 
mustra cu e logra aki ta pone cu gobierno a cumpli 
ampliamente cu e norma presupuestario stipula pa 
loke ta e saldo financiero cu tabata exigi un surplus 
di 1% do e BBP. 


PAGA DEBE 
AWEMainta na varios ocasion a publica cu e situa- 
cion financiero cu Aruba ta aden na e momento aki, 
ta pone cu henter e contenido di negociacionnan riba 
e situacion financiero di pais Aruba, tin cu cambia ya 
cu contrario na e situacion financiero di Corsou y 
Sint Maarten, den e rapport ariba menciona CFT ta 
mustra lo siguiente: 


“De meevallers worden in de BW niet volledig ingezet 
voor extra aflossing en investeringen. 


Bij het land worden meevallers begroot van AWG 79 
miljoen. Dit zijn extra baten die volgen uit hogere 
economische groei en/of realisatie dan bij de 
begroting werd verondersteld.” 
Pues CFT ta mustra bon cla cu e situacion financiero 
di Aruba no por wordo compara cu e otro dos islanan 


caminda ya caba e dos gobiernonan ey a 
acepta e ley di Rft pa algun tempo caba. 


Tambe CAft ta enfatisa den su carta di dia 
10 di Juli ultimo cu henter e surplus cu 
a keda registra den e sector colectivo, cu 
gobierno di Aruba tin cu uza e placa aki 
pa reduci su debe y ta señala cu pa e aña 
2024 aki, Aruba tin cu paga un suma di 
567 miyon florin na Hulanda. 


Si gobierno haci esaki, e lo nifica cu e debe 
lo keda reduci te cu 402 miyon florin pero 
na mes momento por ripara cu gobierno 
Hulandes pa medio di CAft ta esun cu kier 
defini kico gobierno di Aruba tin cu haci 
cu e surplus aki di 211 miyon florin. 
Negociacion nobo riba e RAft tin cu wordo 
reanuda y ta lanta e pregunta si e etapa 
nobo aki lo tin cu ser atendi pa gabinete 
Wever Croes II of esaki mester wordo 
prepara y negocia pa un posibel admin- 
istracion nobo na 2015 despues di elec- 
cion. 


Negociacion riba Rijkswet positivo pero no den Parlamento 

Lo tabata dificil surpasa e reto cu a confronta 
di forma inespera. 


Pero cu e sosten di: 


Departamentonan di gobierno 
Tur stakeholder di aeropuerto 
Autoridadnan 
Comunidad di Aeropuerto 
Acomodacionan 
Companianan di transporte 
Companianan local & estatal 
Specialmente tur empleado y boluntario di aeropuerto. 


...nos a logra acomoda mayoria pasahero! 


Nos ta sigui traha duro pa sigura cu algo asina no ripiti. 


Nos forsa, ta nos hendenan. 


Danki! 

E incidente recien na aeropuerto a causa hopi pregunta y 
ta generando preocupacion creciente den e comunidad. 
Despues di loke a pasa cu e construccion di Hospital Horacio 
Oduber (HOH), hopi hende ta teme cu nos ta mira un replica 
di e historia. 
Ta solamente cuestion di tempo prome cu un investigacion 
profundo cuminsa, unda e rol di e ministernan envolvi, e 
Hunta di Supervision (RvT), directornan y SOGA lo wordo 
investiga detayadamente. 


Un Historia di Problemanan 
E construccion di HOH ta un proyecto cu tabata plaga cu 
problema for di comienso. Apesar di e construccion cu ta 
durando ya añanan largo, e hospital ainda no ta completa- 
mente cla. Tabatin varios incidente caba, y ta preocupante 
cu esakinan ta sigui sosode. 


Esaki ta hiba na e pregunta: ta un cuestion di calidad malo 
of falta di conocemento? E problemanan continuo y e ries- 
gonan di siguridad relata na esaki ta lanta preguntanan 
tocante e dedicacion y capacidad di esnan cu ta respon- 
sabel pa e proyecto aki. 


Preocupacionnan Tocante e Aeropuerto 
Awo cu un incidente similar a sosode na aeropuerto, e preo- 
cupacion ta comprendibel. E aeropuerto ta un infrastructura 


crucial pa Aruba, y e posibilidad cu e mesun erornan haci na 
HOH ta ripiti aki, ta spantoso. 


E situacion rond di e aeropuerto a mustra claramente con 
fragil nos infrastructura por ta ora no tin un planificacion y 
supervision adecua. 


E hecho cu parce cu no tabatin un bon plan alternativo pa 
e caso aki ta alarmante. Ademas, ta notable cu e mesun 
minister ta responsabel pa ambos proyecto, loke ta lanta 
preguntanan tocante e nivel di supervision y responsabil- 
idad. 


E Investigacion Necesario 
Tin un necesidad urgente pa un investigacion profundo y 
transparente riba e sucesonan na aeropuerto, similar na 
loke nos mester na HOH. 


E pueblo merece contesta riba e pregunta di pakico e inci- 
dente aki a sosode y kico ta wordo haci pa preveni cu e ta 
ripiti. 


E investigacion aki no mester solamente wak e aspec- 
tonan tecnico di e construccion y mantencion, pero tambe e 
proceso di tuma decision y e supervision door di e instanci- 
anan responsabel. 


Speransa pa Cambio 
Ta di spera cu nos siña for di e incidentenan aki 
y cu pasonan wordo tuma pa preveni cu situa- 
cionnan asina ta ripiti den futuro. Aruba no por 
permiti su mes pa proyectonan crucial di infra- 
structura faya door di falta di planificacion, 
supervision of capacidad. 


E futuro di e isla ta depende di infrastructura 
confiabel y sigur, y ta e responsabilidad di esnan 
envolvi pa sigura cu e proyectonan aki wordo 
finalisa exitosamente. 


E speransa ta cu e incidente na aeropuerto lo 
ta un yamada di atencion pa tur partido envolvi. 
Laga nos spera cu esaki no ta e comienso di un 
otro desastre di construccion y cu e erornan di 
pasado no wordo ripiti. 


E siguridad y bienestar di e pueblo mester 
semper ta na prome lugar, y esaki ta rekeri nada 
menos cu e standardnan mas halto di calidad y 
responsabilidad. 


Incidente na aeropuerto: Historia ta ripiti? 


9 
Dialuna, 12 Augustus 2024 
LOCAL 
AWEMainta 


NA Aruba, tin un preocupacion creciente tocante e efec- 
tividad di proteccion di derechonan di consumidor, special- 
mente den luz di e aumento di prijsnan di cuminda y e 
aparente inefectividad di tanto gobierno como NGO’s cu 
mester ta responsabel pa e tarea aki. 


Hopi Arubiano ta sinti nan mes bandona pa e institutonan 
cu mester ta vigilando riba practicanan comercial husto y e 
proteccion di interesnan di consumidor. 


Aumento di Prijsnan di Cuminda y Nan Impacto 
E subidanan di prijs di cuminda a afecta e cartera di e 
Arubiano promedio grandemente. 


Mientras e gruponan di poblacion mas rico por adapta nan 
mes relativamente comodo na e gastonan mas halto, hopi 
famia ta luchando pa por cubri nan necesidadnan basico. 


E problema aki ta mas preocupante ainda mirando e posi- 
bilidadnan limita pa gruponan di entrada abou pa yega na 
cuminda saludable. 


Hopi famia ta wordo forsa pa scoge entre loke nan kier 
come y loke nan presupuesto ta permiti, loke ta hiba na un 
disminucion di e calidad y variedad di cuminda. 
Proteccion y Supervision Ineficaz 
Tin hopi critica riba e rol di gobierno y NGO's cu ta supone di 
ta vigilando e derechonan di consumidor. 


E instancianan envolvi ta parce di no ta suficiente 
activo den atende e problemanan cu consumi- 
dornan ta enfrenta. 
Tin meldingnan cu website unda consumidornan 
por entrega keho, no ta up-to-date mas y ta 
dificil pa ahaya acceso. Esaki ta lanta pregun- 
tanan tocante e efectividad y transparencia di e 
proceduranan di keho aki. 


E Rol di Media y Rednan Social 
Como media, nos por raporta diariamente riba 
e problemanan aki y amplifica e yamada pa 
cambio. 


Apesar di nos esfuersonan pa pone atencion 
riba e desafionan cu e poblacion Arubano ta 
enfrenta, e ayudo real hopi biaha ta parce leu. 


Rednan social ta hunga un rol crucial den haci 
e dificultadnan cu hopi famia ta experiencia 
visibel, specialmente relaciona cu haya ayudo pa 
nan yiunan por bay scol. 


Sinembargo, e realidad di nan situacion no ta parce di yega 
semper na e instancianan responsabel. 


E Slogan "E Persona Ta Central" 
E slogan "E persona Ta central" ta parce di ta conta sola- 
mente pa un grupo selecta den practica. 


Pa hopi, e sentimento cu nan problemanan y necesidadnan 
no ta wordo suficiente reconoci y atendi ta birando mas 
fuerte. 


E distancia entre promesanan y realidad ta creciendo, y e 
pregunta ta lanta te con leu e poblacion Arubano lo sigui 
tolera e situacion aki. 


Ta bisto cu e desafionan cu Arubianonan ta enfrenta no ta 
solamente un cuestion di gastonan halto, pero tambe di un 
falta di proteccion efectivo y reaccion di esnan responsabel. 


Ta tempo pa tuma pasonan concreto pa garantisa e 
derechonan di consumidor y percura pa sosten real pa esnan 
mas vulnerabel den nos sociedad. 


Comunidad, media y e organisacionnan envolvi mester 
sigui insisti riba cambio, pa e promesanan di proteccion di 
consumidor wordo cumpli di berdad y e necesidadnan di tur 
Arubiano wordo tuma na serio. 


Derechonan di Consumidor na Aruba: Un situacion preocupante 

DIFICULTADNAN financiero den negoshinan hopi biaha ta 
bira visibel prome door di problema cu pago di facturanan. E 
ekipo di investigacion di AWEMainta a compila indicadornan 
clave cu ta revela ora un compania ta luchando pa cumpli 
cu su obligacionnan financiero. E señalnan aki ta crucial pa 
proveedornan, creditornan y accionistanan reconoce, ya cu 
hopi biaha nan ta mustra problemanan mas profundo cu 
maneho di cash flow. 


Un di e señalnan mas evidente di tension financiero ta 
pagonan atrasa. Negoshi cu ta paga nan proveedornan 
consistentemente laat por ta experimentando problemanan 
significante di cash flow. 
E comportacion aki ta sugeri cu e compania ta priorisando 
cierto pagonan riba otronan of ta wardando riba entrada 
pa cubri gastonan existente. Den casonan mas severo, 
negoshinan por recurri na haci solamente pagonan parcial 
en bes di paga facturanan completo, indicando ainda mas 
dificultadnan den maneha salida di placa. 


Un otro indicador clave ta ora un negoshi cuminsa pidi pa 
terminonan di credito mas largo. Companianan bou di presion 
financiero por pidi proveedornan pa extende e terminonan 
di pago di e standard di 30 dia pa 60 of 90 dia, 
dunando nan mas tempo pa maneha cash flow. 
Adicionalmente, negoshinan cu ta luchando por 
purba renegocia acuerdonan existente pa haya 
terminonan mas faborabel of reduci e cantidad 
cu nan debe. Peticionnan asina ta señalnan di 
alarma cu e compania ta enfrentando retonan 
den mantene su compromisonan financiero. 


Un aumento significante den cuentanan pa 
paga tambe ta señala un posible angustia finan- 
ciero. Ora cu e cuentanan pa wordo paga di un 
negoshi ta crece substancialmente, hopi biaha 
e ta nifica cu pagonan ta wordo retrasa debi 
na restriccionnan di placa. E situacion aki ta 
wordo empeora ora facturanan atrasa cuminsa 
acumula, mustrando claramente cu e negoshi ta 
enfrenta problema pa paga su obligacionnan na 
tempo. E investigacion di AWEMainta ta destaca 
cu un balansa creciente di cuentanan habri ta un 
señal critico di problemanan di cash flow cu no 
por wordo ignora. 


Pa maneha e presionnan financiero aki, 


negoshinan por recurri na aumenta prestamo. Tuma debe 
adicional por provee alivio temporal door di cubri gastonan 
operacional y paga facturanan. Sinembargo, e acercamento 
aki hopi biaha ta bin cu pagonan di interes mas halto, cual 
por pone mas tension riba e finansas di e negoshi. Si no 
wordo maneha cuidadosamente, aumento di prestamo por 
hiba na un ciclo di debe cu ta empeora e dificultadnan finan- 
ciero di e compania. 


Den respuesta na e retonan aki, negoshinan por corta 
gastonan agresivamente pa libera placa. Esaki por envolve 
reduci inventario, corta presupuestonan di mercadeo, of 
retrasa gastonan di capital. 


Sinembargo, tal medidanan por tin consecuencianan nega- 
tivo, manera baha e calidad di productonan of servicionan, 
cual por hiba na insatisfaccion di cliente y daño a largo plazo 
na e negoshi. 


Reconoce e señalnan di aviso aki trempan ta esencial pa 
accionistanan tuma accion corectivo y yuda stabilisa e salud 
financiero di e compania. 


Señalnan financiero di un negoshi cu 
no por cumpli cu su obligacionnan 


11 
Dialuna, 12 Augustus 2024 
LOCAL 
AWEMainta 


MIENTRAS Aruba ta enfrentando retonan creciente, ta 
crucial pa reconoce e señalnan di alarma trempan cu un 
regimen democratico por ta birando un dictadura. 


E indicadornan aki hopi biaha ta envolve e mina di insti- 
tutonan, procesonan, y normanan democratico, y por 
manifesta den varios maneranan critico. 


Erosion di Estado di Derecho ta un di e prome señalnan 
di retroceso democratico. Esaki hopi biaha ta envolve 
e uzo di investigacionnan falso contra oponentenan 
politico, manchando nan reputacion hasta prome cu 
cualkier procedemento legal tuma luga. 


Door di mina independencia hudicial y aplica leynan 
selectivamente, e regimen ta dirigi su mes na criticonan 
y figuranan di oposicion mientras ta ignora abusonan 
cometi pa esnan den poder, debilitando asina e estado 
di derecho. 


Centralisacion di Poder ta un otro indicador signifi- 
cante. Ora un regimen ta cuminsa consolida autoridad, 
hopi biaha e ta pone loyalistanan den posicionnan clave, 
manera huntanan di Supervision, pa controla institu- 
tonan crucial. 


E concentracion di poder aki por hiba na e debilitamento 
of mina di institutonan independiente cu 
tradicionalmente ta actua como control riba 
autoridad ehecutivo, disminuyendo e efectiv- 
idad di supervision legislativo y hudicial. 


Atakenan riba Libertad di Prensa ta señala 
ainda mas un cambio den direccion di auto- 
ritarismo. 


Un regimen por censura media, intimida peri- 
odistanan, of cera medionan di noticia inde- 
pendiente pa suprimi bosnan disidente. 


E proliferacion di noticia falso y propaganda 
controla pa estado ta bira comun, domi- 
nando e panorama di informacion y sofo- 
cando ainda mas debate y critica publico. 


Supresion di Oposicion Politico ta evidente 
ora desacuerdo ta wordo criminalisa a traves 
di investigacionnan falso y intimidacion. 


Oponentenan politico y activistanan por 
enfrenta acusacionnan fabrica y persecu- 


cion, cu e intencion di silencia cualkier reto na e poder 
di e regimen. 


E tactica aki ta yuda e partido gobernante mantene 
control door di elimina of marginalisa bosnan di oposi- 
cion. 


Manipulacion di Procesonan Electoral tambe por indica 
un movecion den direccion di dictadura. 


Irregularidadnan manera aumento repentino y inexpli- 
cabel den conteo di voto, e manipulacion di districtonan 
electoral, of interferencia cu resultadonan di eleccion ta 
compromete e integridad di eleccionnan democratico. 


Control riba organismonan electoral y cambionan den 
leynan electoral por inclina e veld di wega ainda mas 
na fabor di e partido gobernante, minando competencia 
husto y gobernacion democratico. 


Reconoce e señalnan aki trempan ta crucial pa salva- 
guardia democracia. 


Door di keda vigilante y responsivo na e indicadornan 
aki, Arubianonan por traha pa proteha institutonan 
democratico y mantene e balornan cu ta sostene un 
sociedad husto y equitativo. 


Erosion di democracia na Aruba: Señalnan di Alarma! 

DEN Centro di Bario Playa Pabao, varios organisacion a uni 
recientemente pa ehecuta un proyecto di sterilisacion dirigi 
n'e comunidad di Madiki durante e luna di augustus. E evento 
organisa pa e coalicion Paws United Aruba, a tuma luga 
durante diasabra y diadomingo ultimo, brindando servicio 
gratis n'e doñonan di mascota cu no por a yega facilmente 
na un veterinario. 


Zoe Konijn, presidente di Luna Foundation y un di e part- 
nernan di Paws United, a splica cu e obhetivo principal di e 
proyecto ta reduci e cantidad di cacho y pushi riba caya y 
mehora e bienestar di e mascotanan den comunida. "Nos a 


cuminsa siman pasa y e fin di siman aki nos tabata na Centro 
di Bario Playa Pabao, enfocando pa yuda e comunidad di 
Madiki. Esunnan cu no por a hiba nan mascota veterinario 
tabatin e oportunidad pa trece nan aki pa ricibi e atencion 
gratis," Konijn a comenta. 


E evento, cu a tuma luga desde 10'or di mainta diasabra, a 
permiti e doñonan trece personalmente nan animalnan pa 
wordo sterilisa of castra. Pa esunnan cu tabatin dificultar 
pa trece nan animalito, manera e adultonan mayor, a ofrece 
asistencia adicional. Fuera di e operacion di sterilisacion, 
e proyecto a proporciona tratamento antiparasito y contra 
purga y carpata, manera coyar y cas pa cacho, fabrica pa 
un carpinte local, si e doñonan no tabata conta cu e recur- 
sonan aki. 


"E proposito di e esfuersonan aki ta pa uni e comunidad pa 
logra un cambio positivo, disminuyendo e cantidad di animal 
riba caya y garantisando cu tin menos mascota sufriendo 
den condicion dificil," Konijn a agrega. Diesdos fundacion a 
uni forsa pa forma Paws United, e coalicion tras di e inicia- 
tiva aki. 


E preocupacion p'e situacion di e cachonan di 
caya na Aruba ta evidente. "E situacion ta alar- 
mante, aunke el a mehora un poco, e ta sigui 
ta critico," Konijn a señala. "Desde dia prome 
di augustus, nos no por manda puppies Merca 
mas, loke ta nifica cu si hende no sterilisa nan 
mascota, nos lo mira un aumento den e cantidad 
di cacho riba caya." 


Konijn tambe a manda un mensahe n'e doñonan 
di mascota na Aruba: "Ta fundamental pensa 
den e futuro prome cu permiti p'e mascotanan 
haya baby. E sterilisacion ta clave pa evita over- 
population. For di seis luna padilanti tanto cacho 
como pushi por wordo sterilisa. Un pushi por 
haya yiu cada tres luna y cacho, cada seis luna. 
Si bo nota cu bo mascota ta loops, hib'e p'e 
wordo opera. Hasta si no ta den fin di siman, bo 
por tuma contacto cu cualkier di e fundacionnan 
cu lo ta dispuesto pa yuda." Cu e iniciativa aki, 
Paws United Aruba ta busca pa reduci signifi- 
cativamente e poblacion di cacho y pushi riba 
caya na Aruba, fomentando e bienesar animal y 
e responsabilidad entre e doñonan di mascota. 


Paws United Aruba a impulsa proyecto 
di sterilisacion gratis na Madiki 

DIASABRA ultimo, Minister Ursell Arends, a bishita Centro 
di Bario Playa Pabao, caminda el a presencia ehecucion di un 
proyecto enfoca riba e cuido di medio ambiente y e maneho 
di e poblacion di mascota. Den colaboracion cu 
Paws United Aruba, a tuma luga un campaña di 
sterilisacion y ponemento di microchip pa pushi 
y cacho. 


Durante su bishita, Minister Arends a expresa 
su sosten n'e proyecto, destacando e impor- 
tancia di e iniciativa aki pa combati e problem- 
atica di cacho y pushi riba caya na Aruba. El a 
haci un yamada na comunidad pa probecha e 
oportunidad di sterilisa y pone microchips n'e 
mascotanan di manera gratuito na Centro di 
Bario Playa Pabao tur fin di siman di augustus. 
Despues, e campaña lo bay otro districto, facili- 
tando e acceso n'e servicio aki pa tur e ciudada- 
nonan. 


Arends a señala cu e reis di e problea ta den 
e falta di responsabilidad di nos, como ser 
humano, cu door di no por cuida nos masco- 
tanan, ta bandona nan, creando problema den e 
comunidad. El a reitera e necesidad di un cambio 
di mentalidad, reconociendo cu e mascotanan ta 
parti di e famia y cu ta crucial asumi e respon- 


sabilidad di nan cuido, loke ta inclui e sterilisacion y micro- 
chip. 


Encuanto e situacion actual, Arends a menciona cu ta calcula 
cu tin cerca di 15 mil cacho riba caya na Aruba. E campaña 
nacional ta busca pa controla e poblacion aki mediante ster- 
ilisacion y ponemento di microchip, cu e obhetivo di reduci 
gradualmente e reproduccion descontrola y trece e situa- 
cion bao control. 


Minister Ursell Arends ta sostene campaña 
di sterilisacion di Mascota na Madiki 

MINISTER di Turismo y Salud Publico, sr. Dangui Oduber, 
tin e placer di anuncia cu ta den e fase final di evaluacion pa 
por reanuda importacion di carni di baca for di Colombia. Pa 
por a yega na e fase aki a sigui un proceso amplio y respon- 
sabel pa por garantisa e seguridad sanitario di e carni. 
Actualmente por importa solamente carni for di abattoirnan 
di Merca of paisnan miembro di Union Europeo, of for di 
abattoirnan cu ta autorisa pa exporta pa Merca of Union 
Europeo. 


Den cuadro di e evaluacion pa por reanuda importacion di 
carni di baca for di Colombia, na mei aña pasa representan- 
tenan di Ministerio di Turismo y Salud Publico a forma parti di 
e Mision Comercial cu a bishita Colombia, cual a ser organisa 
pa Ministerio di Asuntonan Economico, Comunicacion y 
Desaroyo Sostenibel, conhuntamente cu Camara di Comercio 
di Aruba, den cooperacion cu Embahada di Reino y Holland 
House na Bogota. 
Durante e Mision Comercial a tene reunionan cu entre 
otro e instancianan concerni, esta e Instituto Nacional de 
Vigilancia y Alimentos (INVIMA), y e Instituto Colombiano 
Agropecuario (ICA). Tambe a haya varios presentacion di 
representantenan di e sector agropecuario y a bishita entre 
otro un laboratorio moderno cu ta haci pruebanan pa garan- 
tisa seguridad y calidad di carni. 


Durante dicho bishita por a constata a prima vista cu 
Colombia den transcurso di añanan a construi un sistema 
di supervision di seguridad y calidad di carni pa consumo 
humano di alto nivel, y a base di esey ta exporta pa como 
84 pais rond mundo, incluyendo nos hermana isla Corsou. 
Tambe a constata cu varios compania cu tin abattoir y ta 
exporta desde Colombia, ta companian multinacional cu 
standardnan halto di calidad cu ya ta exporta varios otro 
producto alimenticio pa Aruba y/of ta exporta carni pa 
Aruba for di nan plantanan estableci den otro paisnan. 


Den cuadro di e evaluacion pa por reanuda importacion 
di carni di baca for di Colombia, recientemente repre- 
sentantenan di Ministerio di Turismo y Salud Publico, y di 
Departamento Veterinario, a forma parti como observador 
di un auditoria di e Organisacion Ehecutivo di Asuntonan 
Veterinario di Corsou, di abatiornan na Colombia. Den cuadro 
di e auditoria aki e Organisacion a wordo asisti pa un experto 
di e “Nederlandse Voedsel en Warenautoriteit”. A base di e 
bishita ey por a confirma hunto cu expertonan for di Reino 
Hulandes e calidad di e sistema di supervision di Colombia 


pa cu e seguridad y calidad di carni pa consumo humano. 
Ademas tin un otro desaroyo relevante: Colombia a avansa 
medio juli 2024 di “Step 3B” pa “Step 4” di e evaluacion 
di USDA (cu ta consisti di 6 “Steps”), cual ta demostra cu 
Colombia ta avansando den su esfuersonan continuo pa den 
un futuro lo por bay exporta carni pa e mercado Mericano. 


Awo Ministerio di Turismo y Salud Publico a yega na e fase 
final, cual ta stipula e terminonan di exportacion a base 
di un acuerdo bilateral (“Protocol Sanitario”) den cual ta 
acorda e exigencianan pa por garantisa e proceso di expor- 
tacion conforme standardnan halto di calidad y seguridad. 
Ministerio di Turismo y Salud Publico ta den e fase final di e 
proceso aki, y ta den dialogo cu tur e instancianan concerni 
pa finalisa y logra e cambio aki. 


Pues Ministerio di Turismo y Salud Publico, den coopera- 
cion cu Ministerio di Asuntonan Economico, Comunicacion 
y Desaroyo Sostenibel, y den consulta cu varios instancia 
Gubernamental den Reino Hulandes y di Colombia, ta suma- 
mente avansa riba tema di importacion di carni di baca for di 
Colombia, y ta premira cu, despues di como 20 aña, pronto 
lo por reanuda esaki. 


E iniciativa pa importa carni di baca for di Colombia tawata 
pa largo tempo un e deseo di Minister Dangui Oduber y 
Gabinete Wever-Croes, pa asina e mercado lo por ofrece 
carni na un miho prijs na e comunidad di Aruba. Pa medio 
di e cambio den e maneho di importacion, pues ta bai logra 
ofrece un opcion mas di unda carni di baca lo por wordo 
importa, asina creando variedad y yuda na baha e costo di 
bida pa varios hogar aki na Aruba. 


Aruba ta prepara pa ricibi carni di 


baca fo’i Colombia despues di 20 aña 

E crisis humanitario na Gaza ta empeorando mientras cu e 
colapso di e infrastructura di awa ta genera problemanan di 
salud general. Cu gran parti di e sistema di awa den e region 
destrui of daña, e habitantenan ta bai bebe y baña den awa 
contamina, loke ta causa un aumento di infeccion di cuero y 
casonan di hepatitis, specialmente entre e muchanan. 


Samar Hamoda, residente di Khan Younis, ta describi e situ- 


acion teribel cu su famia ta enfrentando despues di a wordo 
desplasa for di nort di Gaza. 


Su yiu muhe chikito, Sobhia, ta sufri di infeccionnan di cuero 
grave relaciona cu awa contamina. 


"Nos a bin aki den condicionnan ainda peor", Hamoda a bisa, 
luchando pa haya awa potable y cuido medico accesibel pa 
su yiu. 


Segun Oxfam International, e suministro di awa na Gaza a 
baha cu 94% desde cu e conflicto a cuminsa, cu 88% di e 
posnan di awa y tur e instalacionnan di tratamento di awa di 
riool destrui of daña. 


Esaki a hiba na un escasez critico di awa limpi, y residen- 
tenan hopi biaha ta obliga pa usa awa di laman sin trata 
contamina cu awa di riool. 


E implicacionnan pa salud ta serio. Dr. Ahmed Al-Farra, di 
Hospital Nasser, ta informa di un aumento den casonan di 
hepatitis A pa motibo di falta di saneamento. 


E Organisacion Mundial di Salud (WHO) ta 
señala casi 40.000 caso di hepatitis a desde cu 
e guera a cuminsa, un aumento fuerte compara 
cu añanan anterior. 


Ademas, tin mas cu 1 miyon caso nobo di infec- 
cion respiratorio agudo y mas cu 100.000 caso 
di ‘jaundice’. 


Esfuersonan ta tumando luga pa atende cu e 
crisis, incluyendo plannan pa restora energia 
di un planta di desaliniacion y distribui vacuna 
contra poliomielitis, despues di detecta e virus 
di poliomielitis den muestra di awa residual. 


Sinembargo, e retonan logistico ta persisti, 
incluyendo e necesidad di un almacenamento 
adecuado di vacuna y suficiente proveedornan 
di cuido medico. 


E comunidad internacional ta keda preocupa pa 
e empeoracion di e condicionnan y e posibilidad 
di crisis sanitario nobo den e region afecta. 


Gaza enfrentando crisis di salud 


Collapse di infrastructura di awa conduciendo 
na propagacion di malesa 

AUTORIDADNAN Brasileño ta investigando un accidente 
di avion tragico den e estado di São Paulo cu a cobra bida 
di tur 62 persona abordo. E ATR 72 turboprop, opera pa e 
aerolinea local Voepass, a cay na Vinhedo mientras e tabata 
na caminda pa Aeropuerto Internacional Guarulhos di São 
Paulo. Mientras esfuersonan di rescate ta continua, fami- 
anan a cuminsa yega pa identifica nan sernan keri meymey 
di e resto di e avion. 


E avion, cu inicialmente a wordo raporta di ta transportando 
62 pasahero, a haya su manifesto ahusta na 61 prome cu 
e confirmacion final cu un pasahero previamente registra 
como Constantino Thé Maia no tabata abordo. E avion 
tabatin cuater miembro di tripulacion y tabata 
transportando 58 pasahero ora el a cay den 
un area residencial, resultando den un candela 
grandi pero ningun herido riba tera. 


Operacionnan di rescate a resulta dificil, cu 
curpanan wordo saca for di e resto di e avion 
y transporta pa e morgue pa identificacion. 
Autoridadnan a urgi miembronan di famia pa 
provee recordnan medico y examennan dental 
pa yuda den e proceso. Rapportnan prelim- 
inar ta sugeri cu condicionnan severo di ijs por 
a contribui na e accidente, aunke ta mucho 
trempan pa confirma esaki definitivamente. 


Grabacionnan di video di testigonan a mustra e 
avion den un "flat spin" prome cu el a cay, un 
condicion cu ta indica un posibel perdida di 
control. Apesar di e tempo severo, oficialnan di 
Voepass y expertonan di aviacion Brasileño a 
nota cu e ATR 72 ta certifica pa operacion den 
condicionnan di ijs, haciendo e causa exacto di 
e accidente no cla na e momento aki. 


Polis Federal di Brazil a lansa un investigacion 
separa, cu asistencia di ATR, e fabricante di e 
avion. E caha preto di e avion a wordo recupera 
y lo ta crucial den determina e causa di e acci- 
dente devastador aki. 


E investigacion lo continua mientras autori- 
dadnan ta traha pa descubri e factornan tras di 
e accidente y provee contestanan na e famianan 
den luto. 


Autoridad Brasileño ta investiga accidente 
fatal di avion na São Paulo 

AUTORIDADNAN Venezolano ta enfrentando scrutinio di 
e reciente eleccion presidencial, cu expertonan cuestion- 
ando e resultadonan oficial cu ta declara presidente Nicolás 
Maduro ganador. 


E eleccion, celebra dia 28 di juli, a genera controversia, cu 
Maduro y e candidato opositor Edmundo González Urrutia 
reclamando victoria. 


Segun e Consejo Nacional Electoral di Venezuela (CNE), 
Maduro a gana cu 51,20% di e votonan, mientras cu 
González a obtene 44,2%. 


Sinembargo, expertonan a cuestiona e credibilidad di e 
resultadonan aki. 


E estadistico di Columbia University, Andrew Gelman, a indica 
cu e probabilidad cu e cifranan informa pa CNE ta sosode 
pa casualidad ta di mas o menos 1 den 100 miyon, loke 
ta sugeri un manipulacion potencial. Ademas, David Arroyo 
Fernández, estadistico Madrileño, a considera e resulta- 
donan estadisticamente improbabel, destacando inconsis- 
tencia den e presentacion di datonan di CNE. 


Den contraste, e datonan di e oposicion, basa riba 83,50% 
di e registronan di voto, ta mustra González cu 67% di e 
votonan y Maduro cu 30%. 


E datonan aki, verifica pa medionan independiente y organ- 
isacionnan manera Mision De Observacion Electoral De 


Colombia, ta parce mas consistente y detaya compara cu e 
resultadonan di CNE. 


E base di datos di oposicion ta inclui informacion di voto 
desagrega y boletonan cu code QR, loke ta aumenta nan 
credibilidad. 


E gobierno Venezolano no a duna registro detaya pa apoya 
e resultadonan di CNE, loke a conduci na yamadanan pa 
transparencia. 


E oposicion ta argumenta cu ni si e registronan cu a keda 
falta tabata completamente na fabor di Maduro, no lo ta 
suficiente pa anula e supuesto ventaha di González. 


A pesar di esaki, Corte Supremo Venezolano a pidi mas 
documentacion na CNE, mientras cu González a expresa su 
preocupacion pa e imparcialidad di e proceso. 


Mientras e situacion ta desaroya, observadonan internacional 
y medionan di comunicacion, incluyendo The Washington 
Post y The New York Times, a confirma e cifranan di e oposi- 
cion, cuestionando ainda mas e narrativa oficial. 


Expertonan ta cuestiona resultado electoral 
Venezolano memey di polemica 

UN encuesta nobo a mustra cu e candidata presidencial 
democrata Kamala Harris ta lidera ex presidente Donald 
Trump den tres estado crucial pa e eleccion di 2024. E 
New York Times / Siena College survey, publica riba 10 di 
augustus, ta indica cu Harris tin un grado di sosten di 50% 
na Michigan, Pennsylvania y Wisconsin, mientras cu Trump 
tin 46% den cada estado. 


E encuesta aki ta marca un momento significativo pa Harris, 
kende recientemente a lansa su campaña presidencial 
despues cu presidente Joe Biden a retira for di e carera. 
Biden su desicion pa hala un banda pa motibo di preocu- 
pacionnan tocante su edad y capacidad a motiva Harris pa 
ta e centro di atencion. Su campaña a haya impulso, partic- 
ularmente cu e sosten di figuranan democratico clave y e 
seleccion di e gobernador di Minnesota, Tim Walz, como su 
compañero di formula. 


Apesar di e tendencia positivo aki, Harris ta enfrenta retonan. 
E postura firme di e administracion Biden riba Israel den 


medio di e conflicto di Gaza a genera critica, particularmente 
na Michigan, unda e gran comunidad Arabe-Americano 
a expresa nan descontento. Durante un rally na Detroit, 
Harris a enfrenta manifestantenan cu tabata exigi un fin na 
e guera, loke a provoca un reaccion violento di defensornan 
di derechonan Palestino. Sinembargo, na un rally despues 
na Arizona, Harris a dirigi su mes na Gaza cu mas simpatia, 
enfatisando e esfuersonan cu tabata tumando luga pa un 
cese di candela. 


Trump, mientras tanto, a critica Harris y su campaña abier- 
tamente. E ta descarta e y Walz como ineficaz, apesar di e 
ventaha di Harris den e encuestanan. E campaña di Trump a 
califica e ticket Harris-Walz como un desaster pa Merca, y e 
mes a ataca e inteligencia y e capacidadnan di Harris. 


Mientras e careda ta sigui keinta, Harris su ventaha den e 
estadonan critico aki por forma e trayectoria di e eleccion di 
2024, mientras cu e strategia di campaña di Trump ta keda 
agresivo y controversial. 


Kamala Harris ta lidera Trump den estado 
clave revelando encuesta nobo 

E ultimo dia di e Weganan Olímpico Paris 2024 a trece un 
culminacion adecua na un evento yen di momentonan inolv- 
idabel, actuacionnan record, y storianan di triunfo personal. 
Mientras e mundo a despedi di e weganan na e iconico Stade 
de France, atletanan di rond mundo a demostra nan dedica- 
cion y excelencia, sigurando un conclusion memorabel na e 
Weganan historico aki. 


Merca y China empata pa mas medaya di oro den e Weganan 
Olimpico di Paris 2024 
Riba e ultimo dia di e Weganan Olimpico di Paris 2024, Merca 
y China a empata den e cantidad di medayanan di oro, cada 
un sigurando 40 oro. Ekipo di Merca tabata tras di China 
pa un oro prome cu e ultimo evento, e final di basketball 
femenino, unda nan a logra victoria contra Francia pa iguala 
e tabla di posicion. Aunke China tabata lider den medayanan 
di oro durante henter e dia, Ekipo Merca a domina e conteo 
total di medaya cu 126 medaya en total, superando China 
su 91 medaya. Esaki ta marca un conclusion dramatico na e 
Weganan, parecido na e Weganan Olimpico di Tokyo 2021, 
unda Merca a supera China pa un medaya di oro. 


Merca ta apela decision pa kita medaya di brons di Jordan 
Chiles 
USA Gymnastics ta apelando un decision di e Tribunal di 
Arbitrahe pa Deporte (CAS) cu a conduci na Jordan Chiles 
perdiendo su medaya di brons Olimpico den e ehercicio di 


vloer na e Weganan di Paris. CAS a dictamina cu e investiga- 
cion di Merca riba e score di Chiles a wordo entrega despues 
di e deadline di un minuut. Sinembargo, USA Gymnastics a 
proporciona evidencia di video nobo mustrando cu e inves- 
tigacion a wordo entrega dentro di e marca di 47 seconde. 
E Federacion Internacional di Gimnasia (FIG) inicialmente 
a reestablece e score di Chiles pero a otorga e medaya di 
brons na Ana Bărbosu di Rumania. E Comite Olimpico di 
Merca ta apoyando e apelacion pa reestablece e medaya di 
Chiles. 


Italia ta gana su prome oro Olimpico den Volleyball 
Femenino 
E ekipo femenino di volleyball di Italia a sigura nan prome 
oro Olimpico door di derota Merca den setnan straight 
(25-18, 25-20, 25-17) na Paris 2024. Den nan prome final, 
Italia a mustra dominio, negando e campeonnan reinante 
un defensa di titulo. E victoria ta marca un logro historico 
pa Italia, kende su miho resultado Olimpico anterior tabata 
di cinco lugar. E hungado veterano Monica de Gennaro, un 
cuatro biaha Olympico, a celebra e culminacion di añanan 


di trabou duro. Merca a reclama plata, cu Jordyn Poulter 
yamando e resultado "agridulce." Brazil a tuma brons 
despues di un victoria di 3-1 riba Turkia den e partido pa 
tercer lugar. 


E dia final di Weganan Olímpico Paris 2024 


Actuacion record y un despedida glorioso 

Un medaya y un proposicion: E momento Olimpico inolvid- 
abel di Alessia Maurelli 
E gimnasta ritmico Italiano Alessia Maurelli a transforma 
un soño di infancia den realidad na e Weganan Olimpico di 
Paris 2024. E atleta cu a participa tres biaha den Olimpiada, 
kende un tempo a dibuha su mes haciendo splits den e 
circulo Olimpico, a ricibi un medaya di brons den e compe- 
tencia di grupo di gimnasia ritmico cu e Ekipo di Italia. Pero 
e berdadero sorpresa a bin despues di e podium: su pareha 
di dos aña, Massimo Bertelloni, a propone matrimonio! 


Yen di alegria, Maurelli a bisa, "Ta un di e dianan mas bunita 
di mi bida." Cu un medaya y un renchi di diamante briyante, e 
lo aprecia e momento aki pa semper, rondona pa su compa- 
ñeronan di ekipo y su futuro esposo. 


Lydia Ko ta bira e golfista mas condecora den historia 
Olimpico cu Oro na Paris 2024 
Lydia Ko di New Zealand a gana e medaya di oro den golf 
femenino na e Weganan Olimpico Paris 2024, birando e 
golfista mas decora den historia Olimpico. Agregando na 
su plata di Rio 2016 y brons di Tokyo 2020, Ko a completa 
su coleccion di medaya cu un score final di 10-bao-par na 
Le Golf National, dos stroke dilanti di Esther Henseleit di 
Alemania. E victoria di Ko tambe a sigura su induccion den e 
LPGA Hall of Fame, haciendo e e prome Kiwi y e persona mas 
hoben pa logra e honor aki na 27 aña. Reflexionando riba su 
logro, Ko a expresa un orguyo inmenso den representa New 
Zealand riba e escenario mundial. 


Solfrid Koanda ta kibra record Olimpico pa gana oro den 
peso di 81kg Femenino 
Solfrid Koanda di Noruega a haci historia door di gana oro 
den e competencia di hisamento di peso femenino di 81kg 
na Paris 2024, kibrando dos récord Olímpico. 


E atleta di 25 aña a logra un snatch di 121kg y a establece 
un récord Olímpico di 'clean & jerk' cu 152kg, totalizando 
un récord Olímpico di 275kg. Koanda, e prome medayista 
Olímpico di hisamento di peso femenino di Noruega, inicial- 
mente no tabata consciente di su victoria pero a celebra 
emocionalmente despues di confirmacion. 


Sara Ahmed di Egipto a tuma plata cu 268kg, mientras cu 
Neisi Dajomes di Ecuador a gana brons cu 267kg. Koanda a 
atribui su logro monumental na su ekipo chikito pero dedica. 


Phil Wizard haci historia cu oro Olímpico den breakdance 
masculino 
Phil Wizard di Canada, naci como Philip Kim, a marca historia 
dia 10 di augustus 2024, door di gana e prome medaya di 
oro den breakdance masculino na e Weganan Olímpico di 
Paris. Wizard a sigura un victoria di 3-0 contra Dany Dann 


di Francia den e final, culminando dos dia di competencia 
intenso na La Concorde. E triunfo aki ta completa un hat 
trick remarcabel pa e hoben di 27 aña, cu ya caba a conkista 
titulonan mundial y continental. Cu breakdance no programá 
pa LA 2028, e victoria di Wizard ta sigur’é un luga único den 
historia Olímpico. "E ta sinti increibel," Wizard a comparti, 
reflexionando riba su logro pionero. 


Harrie Lavreysen ta conkista su di tres medaya di Oro den 
un final emocionante di Keirin 
Harrie Lavreysen di Hulanda a sigura su di tres medaya 
di oro na Paris 2024, ganando di Matthew Richardson di 
Australia pa un margen chikito di 0.056 seconde den un 
final dramatico di keirin masculino. 


Matthew Glaetzer di Australia a gana e medaya di brons, 
mientras cu un accidente cu a envolve tres otro finalista, 
incluyendo Jack Carlin di Gran Bretania, a mancha e conclu- 
sion di e careda. Apesar di e colision, tur e coredornan por 
a cana bay. E victoria di Lavreysen ta añadi na su triunfonan 
den e sprint di ekipo y individual, haciendo e un campeon 
Olimpico cinco biaha y e ciclista di pista mas destaca na e 
Weganan aki. Hulanda awor ta celebra su di 15 medaya di 
oro na Paris 2024. 


Ceremonia di clausura: Un despedida pa corda semper 
E Weganan di Paris 2024 a yega na su fin cu un Ceremonia 
di Clausura espectacular cu a celebra e logronan di e atle- 
tanan y e spirito di unidad cu e Olimpiadanan ta representa. 


Dirigi pa Thomas Jolly, e ceremonia tabata un espectaculo 
visual y musical titula "Records," presentando actuacionnan 
di 270 artista dilanti di 70,000 espectador. 

E Weganan Olímpico di Paris 2024 a conclui den gran estilo 
cu un ceremonia di clausura na Stade de France cu lo wordo 
recordá pa su combinacion di cultura Frances, celebra- 
cion atletico, y un traspaso simbolico pa e siguiente ciudad 
anfitrion, Los Angeles. E anochi tabata yen di emocion, arte, 
y un sentido di unidad mientras atletanan, artistanan, y 
publico a bini hunto pa marca e fin di e evento historico aki. 


Un anochi bou di e shelo di Paris 
E ceremonia di clausura a cuminsa cu un presentacion 
sincero di “Sous le Ciel de Paris” ("Bou di e shelo di Paris") 
pa Zaho de Sagazan. E cantica, originalmente composita 
pa e pelicula di 1951 di e mesun nomber y popularisa pa e 
iconico Edith Piaf, a pone un tono nostalgico y romantico na 
e anochi. De Sagazan, kende a gana reconocimento interna- 
cional mas trempan e aña aki pa su actuacion na e Festival 
di Cannes, a canta for di e National Estate of the Louvre den 
e Jardin des Tuileries, creando un conexion entre e herencia 
cultural di e ciudad y e spirito Olímpico. 


E sensacion di landamento Frances Léon Marchand, kende 


a surgi como un heroe nacional durante e Weganan aki cu 
cuater medaya di oro, despues a acerca e Calderon Olímpico. 
Su aparicion riba e pantayanan grandi paden di e Stade de 
France a wordo ricibi cu un ovacion, encapsulando e orguyo 
y admiracion di e multitud Frances. 


E parada di Nacionnan y Boluntarionan 
E ceremonia a continua cu e parada tradicional di porta- 
dornan di bandera, mientras representantenan di cada 
nacion a drenta e stadion. E escenario, diseña cu un estilo 
futurista reminiscente di e show di Nickelodeon di añanan 
1990 "Guts," a provee un plataforma dinamico pa e atle- 
tanan nabega. Apesar di algun tropiezo menor debi na e 
diseño complica di e escenario, e ambiente a keda alegre. 
E parada a wordo sigui pa un procesion di boluntarionan cu 
tabata e fundeshi di e Weganan, sigurando cu tur cos a cana 
sin problema. 
E aplauso cu nan a ricibi tabata un tributo adecua na nan 
dedicacion y trabou duro durante e ultimo dos simannan. 


Un celebracion di alegria y musica 
Mientras e atletanan a tuma nan posicionnan rond di e 
stadion, e ambiente a cambia di formal pa festivo. E multitud 
y atletanan a wordo anima pa relaha, baila, y celebra e 
culminacion di nan esfuerzonan. E emocion a yega un punto 
maximo durante un sesion di karaoke imprevisto, unda e 
multitud a uni entusiasticamente den canta "Freed From 
Desire" di Gala Razzatto, un cantica cu a bira un himno di 
alegria y unidad. 
E anochi a tuma un aire sobrenatural ora e luznan a baha 
y un figura di oro a baha for di e dak di e Stade de France, 
aterisando riba un escenario awor transforma den un mapa 
di mundo. 
Esaki a wordo sigui pa un actuacion hipnotisante presentando 


Ceremonia di clausura di e Weganan Olimpico Paris 2024 


Un celebracion espectacular y traspaso pa Los Angeles 

un pianista suspendi for di e dak, tocando mientras ta flota 
riba e escenario, acompaña pa bailarinnan y un despliegue 
dramatico di e anillos Olímpico. 


E traspaso pa Los Angeles 
E traspaso simbolico di e bandera Olímpico a marca un 
momento historico. Anne Hidalgo, e prome alcalde femenino 
di Paris, a pasa e bandera pa e Presidente di e Comite Olímpico 
Internacional Thomas Bach, kende despues a entreg’e na 
Karen Bass, e prome alcalde femenino di Los Angeles. E tran- 
sicion aki di un lider femenino pa otro a destaca e progreso y 
inclusividad cu e Olimpiadanan ta esforsa pa incorpora. 


Bass despues a pasa e bandera pa e gimnasta Mericano 
Simone Biles, un di e atletanan mas condecorá den historia 
Olímpico, mientras e himno nacional Mericano a wordo toca. 
Bass a expresa su honor y responsabilidad profundo den 


ricibi e bandera, sperando di inspira mucha muhenan rond 
mundo pa persigui nan soñonan, sea den deporte of servicio 
publico. 
Un conclusion yen di strea 
Den un giro dramatico, e strea di Hollywood Tom Cruise a 
haci un aparicion sorpresa, bahando for di e dak di e stadion 
y pasando door di e multitud di atletanan, saludando nan 
cu man y plamando emocion. Esaki a marca e comienso di e 


transicion di Paris pa Los Angeles, cu e atencion cambiando 
pa e siguiente ciudad anfitrion. 


Mientras e ceremonia a move pa Los Angeles, actuacionnan 
di Billie Eilish, e Red Hot Chili Peppers, y Snoop Dogg a trece 
un sabor di energia Californiano na e evento. "Birds of a 
Feather" di Eilish a provee un momento di calma meimei di 
e festividadnan, mientras cu Snoop Dogg, acompaña pa Dr. 
Dre, a entrega un medley yen di energia di su exitonan mas 
grandi, señalando cu e Weganan di 2028 lo ta nada menos 
cu espectacular. 


Un despedida di Paris, un bista riba LA 
E ceremonia di clausura di e Weganan Olímpico Paris 2024 
tabata un final adecua pa un evento remarcabel. El a celebra 
e logronan di e atletanan, a honra e boluntarionan, y a 
mustra e rikesa cultural di Paris mientras ta mira padilanti 
na e futuro. Mientras e luznan a baha riba e Stade de France, 
e atencion di mundo a dirigi su mes na Los Angeles, unda e 
promesa di un Weganan Olímpico 2028 inolvidabel ta warda. 

DURANTE full e siman e fanaticada a responde tanto pa Team Aruba 
como pa e Strea Rosenan di Aruba All Stars. E solo sigur lo por a presenta 
un problema ya cu e tribuna banda pariba no tin dak y e orario di 11'or di 
mainta ta caminda cu e solo ta cuminsa warm up pa e resto di dia. Esaki 
no a stroba e fanaticada di Aruba cu a bin pa apoya e damitanan di Aruba 
cu tabata buscando e prome titulo di campeon pa Aruba den un torneo 
internacional. 


Arma cu parasol, tambor, brassband, bandera di Aruba, e fanaticada a 
biba, sufri y celebra hunto cu nos damitanan cu a duna tur cu tin. A mustra 
trankildad ora tabatin mester y a sa di pasa riba tur obstaculo cu a bin nan 
dilanti. E caminda tabata largo. Mester a bin dos biaha di patras pa logra 
e meta final. 


Un gol den extra tempo di Niamh Tromp contra French Guyana pa saca un 
punto di un wega cu tabata mustra perdi. Contra Guyana Aruba mester a 
bons bek di un gol di Guyana trempan y ta logra por medio di nan goleado 
Dyana Rogers y den final un biaha mas mester a bin di atras pa logra e 
victoria. Esey ta mustra e caracter, confiansa y determinacion cu e grupo 
aki a forga den e tempo cu nan a bin ta traha hunto. E fanaticada a wak 
esaki y a responde den apoyo grandi cu e mucha nan a hanja durante full 
e siman. 


Torneo CONCACAF U-15 femenino 


Cu solo of sin solo fanaticada a yega 

DI e 11 teamnan cu a cuminsa e torneo Guadeloupe ta keda na di tres luga despues di logra un victoria riba Turks & Caicos 
den e wega di tercer lugar. E damitanan di Guadeloupe a cuminsa e torneo cu dos victoria sigui pero despues ta trompica y ta 
keda cortico di e final. Guadeloupe ta sali tambe e team mas disciplina. St. Lucia tambe tabatin un bon torneo logrando tres 
victoria pa yega e final, e ultimo aki un victoria importante di 3-0 riba Boneiro. Sigur ambos pais por mira atras riba un bon 
torneo y tin cos positivo pa sigui construi riba dje. 


Torneo CONCACAF U-15 femenino 


St. Lucia y Guadeloupe t’e escoltanan di Aruba 

CHRISTIAN Horner, e hefe di ekipo di Red Bull Racing, 
a wordo definitivamente absolvi di acusacionnan di mal 
comportacion despues di un apelacion. E decision aki, 
anuncia dia 8 di augustus 2024, ta termina un serie di revi- 
sionnan legal y interno rond di e ehecutivo veterano di F1. 


Mas trempan e aña aki, un empleado femenino a acusa 
Horner di comportacion inapropia, loke a provoca un inves- 
tigacion interno door di Red Bull Racing. E investigacion 
inicial a conclui cu Horner a wordo libera di cualkier mal 
comportacion. Sin embargo, e acusador a scoge pa apela e 
decision, hibando na mas scrutinio. 


E apelacion a wordo revisa pa un cuerpo independiente, 
cu awor a confirma cu ningun accion punitivo ta necesario 
contra Horner. Red Bull Racing a emiti un comunicado confir- 
mando cu e proceso di apelacion a wordo conclui, cu e deci- 


sion na fabor di Horner y cerando e caso. "Tur etapa di e 
proceso di apelacion awor a wordo completa, cu e apelacion 
siendo rechasa. E conclusionnan a wordo acepta y adopta 
pa Red Bull. E proceso interno awor ta cera," e comunicado 
a bisa. 


Horner, kende a lidera Red Bull Racing desde 2005, a super- 
visa un periodo sumamente exitoso pa e ekipo. 


Bou di su liderazgo, Red Bull a logra shete Campeonato 
Mundial: cuatro cu Sebastian Vettel y tres titulo consecutivo 
cu Max Verstappen. Te cu e temporada aki, Verstappen ta 
keda un fuerte contendiente pa e campeonato. 


E resolucion di e caso aki ta permiti Horner y Red Bull Racing 
pa enfoca riba e proximo temporada di Formula 1, cu e ekipo 
continuando su buskeda pa mas exito riba e pista. 


Hefe di ekipo di Red Bull absolvi di acusacion 
di mal comportacion despues di apelacion 


26 
Dialuna, 12 Augustus 2024 
DEPORTE 
AWEMainta 


MIENTRAS e temporada di MLB ta intensifica, e caredanan 
pa playoff ta birando mas preta, cu varios ekipo ta lucha pa e 
miho puestonan. E weganan clave di e weekend aki lo provee 
mas claridad riba e clasificacionnan, mientras cu debatenan 
tocante e miho hungadonan di e liga ta sigui. 


Boston Red Sox, apesar di ta liderando MLB den OPS, ta keda 
un ekipo cu preguntanan. Nan ofensa, impulsa pa hunga- 
donan destacado manera Jarren Duran y Wilyer Abreu, a 
briya, pero nan pitcheo a lucha pa mantene e ritmo. Cu e 
postemporada acercando, e caminda di Boston probable- 
mente ta via e Wild Card en bes di un titulo di division, ya 
cu nan problemanan di pitcheo por resulta di ta nan punto 
debil. 


Philadelphia Phillies recientemente a reafirma nan dominio 
den e Liga Nacional door di supera e Los Angeles Dodgers, 
apesar di un periodo dificil den e ultimo simannan. E roster 
di Philadelphia ta keda balansa y formidabel, mientras cu 
Dodgers, lidiando cu lesionnan y un bullpen den slump, 
ta enfrenta retonan significante mientras nan ta lucha pa 
mantene nan posicion den playoff. 


Den e Liga Americano, Yankees y Orioles ta comparti 
recordnan identico, pero e diferencial di careda superior 
di New York (+113) a provoca discusionnan. Mientras cu e 
diferencial di careda ta un metrica interesante, e no ta nece- 
sariamente predici exito den postemporada. E capacidad di 
Yankees pa mantene nan dominio di pitcheo for di e prome 
mitar y e esfuersonan di Baltimore pa stabilisa nan rotacion 
cu adkisicionnan na e deadline lo ta crucial den determina 
con e ekiponan aki ta bay den e ultimo parti di e temporada. 


Houston Astros, actualmente luchando pa e titulo di AL 
West, ta mirando e salud di Kyle Tucker y e impacto di Yordan 
Álvarez pa aumenta nan chens. 
Mientras cu e pitcheo di Houston a wordo solidifica, nan 
ofensa a lucha den e di dos mitar. E regreso di Tucker y e 
poder di Álvarez lo ta crucial den nan intento pa reclama e 
corona di e division. 


Riba e monticulo, Tarik Skubal a surgi como un destaca, lide- 
rando e AL den ponchenan, ERA, y victorianan. Sin embargo, 
e experiencia y consistencia di Zack Wheeler den postempo- 
rada ta haci'e un candidato fuerte pa e titulo di miho pitcher 
di baseball, specialmente cu October ta yegando. 


October ta yegando 


E Poder di Red Sox, e Resurgimento di 
Phillies y e Bataya di Astros pa AL West 

E prome siman di pretemporada di NFL a ofrece un preview 
emocionante di loke ta na caminda, mientras ekiponan a 
evalua nan rosternan y e hungadonan nobo (rookies). Cu 
hopi di e hungadonan titular (starters) na banda, e atencion 
a cambia pa e talentonan emergente y potencial streanan di 
futuro. 


Hungadonan Top y Rookies destacando tabata prominente e 
siman aki. Caleb Williams, e quarterback nobato di Bears, a 
demostra un actuacion impresionante, demostrando preci- 
sion excepcional y habilidadnan di ‘playmaking’. Di mesun 
manera, Braelon Allen di Jets, un escogencia di cuarto rond, 
a haci un caso convincente pa un rol di backup cu su care- 
danan poderoso. Jayden Daniels di Commanders a impre- 
siona cu su tumamento di decision y mobilidad, mientras e 
safety nobato di Packers, Evan Williams, a haci un impacto 
notable cu tacklenan solido y un fumble forsa. J.J. McCarthy 
di Vikings a demostra su talento di braza, agregando intriga 
na e competencia di quarterback, y Jeremiah Trotter Jr. di 
e Eagles a cumpli cu su liñahe cu un actuacion defensivo 
sobresaliente. 


Otro actuacionnan na inclui Sam Howell di Seahawks, cu 
a mehora den precision y tumamento di decision for di e 
training camp. Tony Pollard, debutando cu Titans, a exhibi 
su explosividad, mientras e quarterback nobato Spencer 
Rattler di Saints a impresiona cu liderazgo fuerte y play- 
making den su prome aparicion den NFL. 


Puntonan clave di ekipo a revela desaroyonan prometedor 
den varios ekipo. Tanto Jets como Commanders a mustra 
talento creciente, particularmente den nan backfields. 
E emocion di Bears tabata centra rond di Caleb Williams, 
mientras e Vikings tabata intriga pa e debut di J.J. McCarthy. 
Packers a beneficia di e hugada destaca di Evan Williams 
den nan secundario, y Eagles a mira potencial den Jeremiah 
Trotter Jr. como un contribuidor clave den defensa. 


En general, Siman 1 di e pretemporada a prepara e esce- 
nario pa un temporada emocionante di NFL cu ta na 
caminda. Apesar di e accion limita di hopi titular, e actua- 
cionnan destaca di e rookies y hungadonan hoben a ofrece 
hopi motibo pa ta optimista tocante e futuro. 


Siman 1 Pretemporada NFL 


Rookies ta briya y e ekiponan ta lanta emocion 

DEN e mundo yen di actividad di awe, mindfulness y medi- 
tacion ta emergiendo como hermentnan esencial pa bien- 
estar personal y crecemento spiritual. E practicanan aki ta 
yuda individuonan maneha stress, aumenta nan conscien- 
tisacion propio, y logra un conexion mas profundo cu nan 
mes. Adoptando mindfulness y meditacion por transforma 
rutinanan diario y ofrece un caminda pa un bida mas centra. 


Mindfulness, e practica di keda presente y completamente 
envolvi den e momento, a gana atencion significante pa su 
beneficionan pa salud mental. Door di enfoca riba experi- 
encianan actual sin huicio, mindfulness ta reduci stress y 
mehora regulacion emocional. E ta permiti individuonan gana 
un perspectiva mas cla riba nan pensamentonan y senti- 
mentonan, hibando na un estado emocional mas balansa. 


Meditacion, di otro banda, ta envolve un enfoke mental 
dedica y tecnicanan di relahacion. Practicanan manera 
respiracion profundo, ripiticion di mantra, of visualisacion 
guia, tin como meta silencia e mente y fomenta un estado 
di conscientisacion eleva. Investigacion ta mustra cu medi- 
tacion por alivia ansiedad, mehora soño, y stimula creativ- 
idad. E practica aki ta instrumental den construi resiliencia 


mental, haciendo mas facil pa maneha e desafionan di bida. 
Pa esnan cu ta nobo na e practicanan aki, cuminsa cu sesi- 
onnan cortico y manehabel ta consehabel. 


Principiantenan mester tin como meta 5-10 minuut di mind- 
fulness of meditacion diariamente, aumentando e dura- 
cion gradualmente mientras nan ta bira mas comodo. 
Estableciendo un rutina consistente y seleccionando un 
espacio trankil y comodo por mehora e experiencia signifi- 
cantemente. 


Incorpora mindfulness den actividadnan diario—manera 
come of cana—tambe por ta beneficioso. E acercamento aki 
ta permiti individuonan practica pa ta presente den varios 
aspectonan di bida, fomentando un sentido mas profundo di 
conexion y trankilidad. 


En general, mindfulness y meditacion ta ofrece hermentnan 
valioso pa esnan cu ta busca pa enrikece nan biahe spiri- 
tual y mehora nan bienestar general. Door di dedica tempo 
na e practicanan aki, individuonan por nabega e complehi- 
dadnan di bida cu mas facilidad y cultiva un existencia mas 
pacifico y centra. 


Mindfulness y meditacion 


Yabinan pa crecemento spiritual y paz interior 


S P I R I T U A L 


30 
Dialuna, 12 Augustus 2024 
SPIRITUAL 
AWEMainta 


DEN e era digital, tecnologia a transforma profundamente 
e panorama di relacionnan moderno. For di medionan 
social te na aplicacionnan di cita y mensahe instantaneo, 
hermentnan digital a cambia e forma con hende ta conecta 
y comunica den relacionnan romantico. Mientras cu tecno- 
logia ta ofrece varios beneficio, e ta presenta tambe retonan 
cu por impacta e dinamica di relacionnan. 


Plataformanan di medionan social a revoluciona e manera 
cu individuonan ta interactua y mantene relacionnan. Nan 
ta permiti hende keda conecta sin importa e distancia 
geografico, fomentando un sentido di cercania. Sinembargo, 
medionan social por tambe introduci complicacionnan, 
manera e riesgo di jaloezie of mal comprondemento. 
Exposicion constante na imagennan y postnan cu a wordo 
edita por hiba na comparacionnan irealistico y insatisfac- 
cion den relacionnan. 


Aplicacionnan di cita a haci e buskeda pa parehanan poten- 
cial mas accesibel cu nunca. E plataformanan aki ta permiti 
usuarionan conecta cu un rango mas amplio di hende y 
explora posibilidadnan di relacion nobo. Sinembargo, nan 


tambe ta contribui na un fenomeno conoci como "sobre- 
carga di escogencia," unda e abundancia di opcionnan por 
hiba na insatisfaccion y dificultad pa compromete na un solo 
persona. Adicionalmente, e naturalesa superficial di interac- 
cionnan basa riba perfil por tin biaha stroba e desaroyo di 
conexionnan mas profundo. 


Hermentnan di comunicacion digital, manera mensahenan 
di texto y yamadanan di video, a bira integral pa mantene 
relacionnan. Nan ta facilita combersacionnan den tempo real 
y sosten emocional, cerando e distancia crea pa distancia 
fisico. Di otro banda, e comunicacion inmediato digital por 
tin biaha hiba na mal comprondemento of mal interpreta- 
cion di tono, potencialmente escalando conflictonan. 


En general, tecnologia a tanto enrikece como complica rela- 
cionnan moderno. Mientras e ta ofrece maneranan nobo pa 
conecta y mantene intimidad, e ta trece tambe retonan cu 
ta rekeri evaluacion cuidadoso. Mientras tecnologia ta sigui 
evoluciona, individuonan mester balansa su ventahanan cu 
comunicacion consciente pa fomenta relacionnan saludabel 
y satisfactorio. 


E impacto di tecnologia riba relacion moderno 

MADBOR 
C o n s u l t a n c y 


Documento Comercial y Support 


Oferta / Presentacion 
Programa di rekisitonan 
Citacion 
Informacion 
Contrato (den concepto) 


Operacion 


Analisis di Proceso 
Descripcion di Proceso 
Descripcion di Protocol 


Apoyo Empresarial 


Mediacion 
Consulencia/ Conseho 
Comersialisacion 


Documentacion oficial (di e empresa) : 


Prepara 
Verifica 
Traduccion-4 idioma: 
(Ingles, Hulandes, Spaño, Papiamento) 


Priva 


Scirbi carta (oficial) - 4 idioma 
Traha Curriculum Vitae 
Carta di solicitud 
Mediacion serca instancianan - 4 idioma 



Ban 
Papia 


Turning Ideas into Breakthrough Solutions 


+297-7456724 

Despues di despidi di e fin di siman, nos ta start sali cu e di 
tres siman di e luna di augustus di 2024. Kico e astronan 
di tur e signonan di e zodiaco ta spera nos - Aries, Tauro, 
Geminis, Cancer, Leo, Virgo, Libra, Scorpio, Sagitario, 
Capricornio, Acuario y Piscis - segun e prediccion completo 
di e horoscopo? 


Cu e cuarto creciente di Luna den e signo di Scorpio, dialuna, 
dia 12, nos ta sinti nos yena di energia y pasion. Te cu final 
di augustus nos lo disfruta di e Perseidanan, un awasero 
magico di strea cu e siman aki lo alcansa e piek di e maximo 
actividad. Mira na shelo y pidi un deseo, pasobra e por 
cumpli pronto, segun e pronosticonan di Esperanza Gracia. 


Haya sa aki di e pronosticonan di e horoscopo durante e 
proximo 7 dianan den tur e signonan zodiacal, desde dialuna 
12 di augustus te cu diadomingo 18 di augustus 2024: 


Horoscopo semanal Aries 
Algo no a sali manera bo a spera y pasenshi no ta algo di 
bo, pero bo ta pensa cu kisas no ta e momento. Hala rosea 


hunto y laga cu e cosnan flui… E resultadonan lo sorprende 
bo. Algun tension den bo ambiente por complica bo bida y lo 
bo sinti e necesidad di ta bo so, sin ta mara ni compromiso. 
No cuminsa cu nada cu bo no ta mira ta mucho cla. 


Horoscopo semanal Tauro 
Cambio inespera ta bin den bo bida. Na un principio bo por 


H O R O S C O P O 

ta sorprendi, pero e lo bay ta hopi positivo y lo bay habri 
posibilidad nobo pa bo ta mas feliz. E bon aspectonan di 
Venus lo haci bo hopi atractivo y lo ofrece bo un momento 
fantastico pa amor. Luna den Cuarto Creciente lo haci bo 
imparabel y lo bo bay ta dispuesto pa lucha pa algo cu bo 
tin den mente. 


Horoscopo semanal Geminis 
Bo por biba situacion cu ta desconcerta bo, pero evita discu- 
sion cu por saca bo di kicio y ta debilita bo. Y dilanti tur cos, 
no perde di bista bo soñonan pasobra e planeta Jupiter, e 
gran benefactor, lo transita den bo signo y nada ta impo- 
sibel pa bo. Mars, tambe den bo signo, ta activa bo energia y 
bo forsa di boluntad pa bo no rindi pase loke pase. 


Horoscopo semanal Cancer 
No permiti pa miedo paralisa bo si bo no meser haci e cosnan 
bon y tene bon cla con hopi bo bal, cu tin biaha parce bo a 
lubida. Lo bo tin e oportunidad di conoce hende interesante 
cu lo yuda bo mira bida cu optimismo y amor lo resurgi cu 
forsa. Lo tin dia fabuloso pa bo caminda lo bo ricibi e recom- 
pensa di e hopi bon accionnan cu bo a haci. 


Horoscopo semanal Leo 
Cu e solo den bo signo, bo ta den un etapa maraviyoso y ta e 
momento di bula halto y laga los di cualkier carga of imped- 
imento cu ta condiciona bo bida. Lo bo bay actua cu hopi 
energia y motivacion pasobra bo intuicion ta bisa bo cu lo 


bo sali airoso di tur loke bo emprende. Lo bo tin e habilidad 
di ta semper n'e luga adecua y n'e momento husto. 


Horoscopo semanal Virgo 
Ta posibel cu bo ta victima di un situacion cu ta bin di leu, 
pero lo bo bay pone un fin definitivamente. Aunke e causa 
bo dolor, lo bo sinti bo alivia y planeta Venus den bo signo 
lo trece ilusion nobo den bo bida. Purba scucha bo curason, 
bo bos interior y sigui bo dictatodnan pa bo recupera bo 
harmonia. Bo miho aspecto ta bo sinceridad, boga semper 
p'e. 


Horoscopo semanal Libra 
E energia astral ta conduci bo riba e caminda corecto pa 
bo logra loke tanto bo ta desea desde un tempo. Si bo ta 
sperando e resultado di algo importante, suerte ta na bo 
banda y e lo bay ta positivo. Aparta di bo bida miedo y duda 
pasobra awo ta toca bo recoge tur cos bon cu bo a ssembra. 
Laga bo mes hiba y sigui e impulsonan di bo curason. 


Horoscopo semanal Scorpio 
E Cuarto Creciente di Luna tin un luga den bo signo dia 12, 
y lo transmiti e fortaleza y animo cu bo tin mester pa bo 
por soluciona e asuntonan pendiente ey cu tabata duna bo 
miedo pa confronta. E cambionan cu bo bida tin mester por 
yega mas pronto cu bo ta pensa. Un hende cu bo kier lo 
ofrece bo su sosten incondicional y lo ta di gran ayudo pa 
bo. 


Horoscopo semanal Sagitario 
Cuarto creciente ta activa bo suerte y por presenta situa- 
cion inespera cu ta faborece bo hopi y cu ta ubica bo unda 
semper bo tabata kier ta. Ta bo momento. E exitonan cu lo 
bo cosecha lo compensa bo cu crecemento tur bo esfuer- 
sonan. 


Horoscopo semanal Capricornio 
Bo tin idea hopi cla y lo bo bay coy e timon di bo bida, diri- 
giendo unda cu abo kier y no caminda otro ta obliga bo. 
Luna lo regla bo momento magico y tur loke bo cuminsa cu 
ne awo lo tin un seyo di exito. Padilanti. 


Horoscopo semanal Acuario 
Bo mester sinti bo liber y independiente pa haci loke bo kier, 
sin duna splicacion na ningun hende. No haci cos dificil y 
laga bo inteligencia marca tempo. 


Horoscopo semanal Piscis 
Cosmos ta proteha bo, asina ta no preocupa si algo faya 
pasobra pronto lo bin oportunidad nobo. Lo bo biba expe- 
riencia nobo cu lo yuda bo compronde cu bo felicidad no ta 
depende di otro hende, sino di bo capacidad pa maneha bo 
emocionnan. 

DIABIERNA 9 di augustus Prome Minister Evelyn Wever- 
Croestawata presente pa e apertura di e Recruitment OfÏce 
di Secrets Aruba. 
E oficina aki ta situa na e edificio di Arubus San Nicolas. 
Akinan un ekipo local profesional lo atende tur esnan cu ta 
bin solicita pa e trabounan cu Secrets ta ofrece. 


Secrets lo habri fin di 2024 y ta crea oportunidad di empleo 
specialmente pa esnan cu ta biba na San Nicolas. E cadena 
di hotel aki ta uno reconoci rond di mundo, y ta un tremendo 
oportunidad di empleo cu bon beneficionan pa e trahadonan. 


Prome Minister ta haci un invitacion na henter e comunidad 
pariba di brug pa pasa e recruitment center, busca infor- 
macion di e trabounan cu Secrets ta ofrece y entrega un 
aplicacion pa asina abo tambe por forma parti di e hotel 
prestigioso aki. 


“Cu Secrets ta cuminsa un capitulo nobo pa San Nicolas. E 
desaroyo di San Nicolas ta locual lo hiba e desaroyo di Aruba 
na e siguiente nivel y lo nifica e diversificacion di e economia 
di Aruba. Mi ta haci un apelacion na e comunidad pariba di 
brug pa bin solicita. Aruba mester di bo labor na Secrets, 
e exito di e hotel aki ta bay depende di boso cu lo labora 


eynan. Mi deseo ta pa den algun luna ora e hotel habri nos 
por mira caranan di nos propio yiunan di tera laborando na 
Secrets. 


Mi palabra di gradicimento na Secrets pa pone nan confiansa 
den Aruba den bon y den menos bon tempo. Mi ta desea 
Grupo Martinon, pero specialmente cada un persona cu ta 
bay traha na Secrets hopi exito”, Prome Minister a expresa. 


Prome Minister Evelyn Wever-Croes 


Apertura di Recruitment Office di Secrets Aruba 


35 
Dialuna, 12 Augustus 2024 
COMUNIDAD 
AWEMainta 


DIAHUEBS ultimo Minister Maduro di Finansa y Cultura a 
ricibi sr. Richenel Bello hunto cu su señora y yiu pa felicit'e 
pa su 25 aniversario den servicio di Gobierno di Aruba. 
Richi, manera e ta wordo yama pa su coleganan, ta traha 
na Departamento di Finansa y pesey pa e ocasion festivo 
aki tabata presente Director di Departamento di Finansa, sr. 
Derrick Werleman y Hefe di Presupuesto sra. Jo-Anne Kock. 


Minister Maduro a felicita y gradici Richi pa su loyalidad pa 
traha ya pa 25 aña den Gobierno na bienestar di comun- 
idad. Ultimo añanan Richi ta percura pa e presupuesto di 
Ministerio di Justicia y Asunto Social cual ta un trabou dificil 
cu Richi ta domina na manera hopi profesional. Su cole- 
ganan a expresa di ta aprecia masha hopi e manera calmo 
cu Richi ta atende cu tur reto di trabou y cu Richi semper 
dispuesto pa yuda pa busca un solucion pa problemanan cu 
ta presenta. 


E mandatario a presenta Richi cu su Decreto Gubernamental, 
carta di felicitacion y hunto un recuerdo y un regalito chikto 
pa recorda e aniversario importante aki. Di parti di su cole- 
ganan, sr Werleman a presenta Richi cu un plakaat como 


aprecio pa su 25 aniversario di trabou. 


Minister Maduro ta felicita Richi y su famia pa tur esfeurso 
haci den e ultimo 25 aña y ta spera cu Gobierno por keda 
conta algun aña mas cu e trabou di Richi na bienestar di 
Aruba. 


Minister Maduro ta felicita Richenel Bello pa su 
25 aniversario den servicio di Gobierno di Aruba 

PA soluciona e necesidad pa acceso na financiamento atrac- 
tivo pa empresarionan den Agricultura comercial, gobierno 
hunto cu Qredits a establece un fondo yama Agri Fund. Meta 
di e Agri Fund ta pa facilita financiamento na un interes 
atractivo pa (futuro) empresarionan den e sector di agricul- 
tura di Aruba. Cu e Agri Fund, Aruba ta pionero den maneho 
pa stimula na un manera concreto e potencial economico di 
e sector aki. 


E Agri Fund lo ofrece financiamento na un interes reduci di 
2% pa sumanan entre Afl. 5.000 y Afl. 200.000. E suma 
total den e fondo ta 3 miyon florin pa financia e sector di 
agricultura comercial. 


Desde inauguracion di e fondo agricola Agrifund na maart 
2024, seis (6) comerciante agricultor a ricibi conhunta- 


mente AFL 935,000 Florin na fiansa, na un interes suma- 
mente abou di 2%. Actualmente tin 8 aplicante den proceso 
pa un suma di Afl. 821.000. Esaki ta demostra cu e Agrifund 
ta un oportunidad pa comerciantenan agricultor haya fianza 
na un interes sumament abao. 


E aplicacionan pa prestamonan na un interes sumamente 
abao den e sector di agricultura comercial e AgriFund como 
instrumento di maneho ta demostra cu poco fondo finan- 
ciero por logra concreto na beneficio di Aruba segun minister 
Geoffrey Wever. 


Minister Geoffrey Wever ta gradici Qredits Aruba pa e confi- 
anza y bon cooperacion di semper y alabes ta invita tur 
comerciantenan agricultor pa haci uzo di AgriFund via 
Qredits Aruba. 


Minister Geoffrey Wever: Mas aplicantenan pa 
prestamonan na interes abao via Agri Fund Aruba 


37 
Dialuna, 12 Augustus 2024 
COMUNIDAD 
AWEMainta 


36 Aña pasa un grupo di pensionado Publico a 
sinti e necesidad di tin un representacion den 
nos comunidad. 


Dia 
26 
augustus 
1988, 
Organisacion 
di 


Pensionado Publico di Aruba, OPPA, a ser funda. 


OPPA e tempo ey tabatin apenas 59 miembro bou 
guia di sr. Julio Anthony Dorothal. 


E contribucion pa e miembrecia e tempo ey 
tabata apenas 5 florin. 


OPPA tabata duna conseho na e miembronan y 
ta yuda cu asistencia huridico te unda ta posibel 
y necesario. 
Durante e añanan e miembrecia a sigui crece. 


Na e di 33 Aniversario, den temporada di Covid, 
cu hopi orguyo y esfuerso e directiva di e tempo 
ey a logra nan mesun edificio cu ta hiba e nomber 
di CAS DI OPPA. 


Actualmente OPPA ta conta cu casi 1600 miembro 
y miembrecia awor ta solamente 10 florin pa 
luna. 


Ta hopi charla y actividadnan OPPA ta organisa 
pa e miembronan den den Cas Di OPPA y fiesta 
bailabel riba e conocido Plenchi di OPPA. 


Pa celebra e di 36 aniversario di OPPA, ta organ- 
isando un Tropical Lunch Dansant, diasabra dia 
24 augustus, di 10 am pa 3 pm. 


Pa mas informacion por bel oficina di OPPA entre 
9 am-12 pm di dialuna pa diabierna! 


OPPA ta celebra su 36 Aniversario 

AWE, dia 12 di augustus, Iglesia Catolico ta celebra e fiesta 
di San Juan di Eudes, un santo Frances di siglo XVII conoci 
pa su profundo devosion na Sagrado Curason di Hesus y na e 
Inmaculada Curason di Maria, como tambe pa su incansabel 
labor den e renobacion spiritual di clero y e fundacion di 
varios congregacion religioso. 


Bida y Obra 
San Juan di Eudes a nace dia 14 di november 1601 na Ri, 
Normandy, Francia, den e senbo di un famia campesino 
devoto. For di hoben, el a mustra un inclinacion profundo 
p'e bida religioso. Na edad di 14 aña, el a sintie yama pa 
consagra su bida na Dios y a cuminsa cu su estudionan ecle- 


siastico. Na 1623 el a wordo ordena como sacerdote como 
miembro di e Congregacion di e Oratorio di Francia, funda 
pa San Felipe Neri. 


Durante su ministerio, San Juan di Eudes a distingui pa su 
trabao den e predicacion di e misionnan parokial y den e 
formacion di sacerdote. 


Den un momento caminda cu bida spritual di clero tabata 
den crisis, el a dedica na forma y reforma e sacerdotenan 
pa nan biba cu autenticidad nan vocacion y sirbi e pueblo di 
Dios cu celo pastoral berdadero. 


Na 1643, San Juan di Eudes a funda e Congregacion di 
Hesus y Maria (e Eudistanan) cu tabatin e principal obhetivo 
di formacion di sacerdote. 


Fuera di esey, hunto cu beato Marie des Vallees, a funda La 
Congrégation de Notre-Dame de Charité du Refuge, dedida 
n'e rehabilitacion di e muhenan cu a cay den prostitucion. 


Devocion na Sagrado Curason y e inmaculada Curason 
San Juan di Eudes ta considera un precursor di e devocion 
di e Sagrado Curason di Hesus y e Inmaculada Curason di 
Maria. 


A traves di su escritura y enseñansa, el a promove e vener- 
acion di e dos curasonnan aki, destacando su papel central 
den e rendicion di humanidad y den e bida cristian. 


E tabata un di e promenan den celebra e fiesta liturgico di 
Sagrado Curason, hopi mas prome cu e devocion aki tabata 
oficialmente reconoci pa iglesia. 


Canonisacion y legado 
San Juan di Eudes a fayece dia 19 di augustus 1680 na Caen, 
Normandy. Su legado a perdura a traves di e congrega- 
cionnan cu el a funda y su influencia den spiritualidad cris- 
tian. El a wordo beatifica pa Papa Pio X na 1909 y canonisa 
pa Papa Pio XI dia 31 di mei 1925. 


Awendia, San Juan di Eudes ta recorda no solamente como 
un ferviente promotor di e devocion n'e Sagrado Curason y 
e Inmaculada Curason, sino tambe como un reformador di 
clero y un defensor di e pober y e marginadonan. 


Si bida ta un ehempel di entrega total na Dios y n'e mision di 
renoba e bida spiritual di Iglesia. 


Apostel di Sagrado Curason y reformado di clero 


Awe ta dia di San Juan di Eudes 

RECETA DI DIA 


FLAVORFULLY FANTASTIC CHICEN SALAD SANDWICH 


Aki bo tin un receta pa prepara un "Flavorfully Fantastic 
Chicken Salad Sandwich 


Ingrediente: 
P'e salada di galiña 
2 pecho di galiña cushina y hila 
½ cup di mayonaise (bo por ahusta e cantidad segun bo 
gusto) 
1 telep di Dijon Mustard 
½ cup di selder corta fini fini 
¼ cup di siboyo cora corta fini fini 
¼ cup di noot corta (opcional, bo por uza almendra of pecan) 
¼ cup di cranberry seco (opcional) 
1 cuchara di juice di lamunchi fresco 
¼ telep di conoflok na polvo 
¼ telep di siboyo na polvo 
Salo y pepper na gusto 


P'e sandwich 
Pan di bo preferencia (e por ta integral, blanco of tipo 
baguette (pan Frances)) 
Blachi di lechuga 
Wiel di tomati 
Opcional: wiel di concomber, keshi of awacati 


Instruccion 
1. Prepara e salada di galiña: Den un conchi grandi, mescla 


e galiña hila cu e mayones y e Dijon Musterd te ora cu nan ta 
bon combina. Agrega e selder, e siboyo cora, e noot corta y 
e cranberry seco si bo dicidi di uza nan. Mescla tur cos bon. 
Añadi e juice di lamunchi, e conoflok na puiro, e siboyo na 
puiro, salo y pepper. 


Mescla nan te ora cu tur e ingredientenan ta bon incorpora. 
Purba y ahusta e condimentonan si ta necesario. Si bo ta 
prefera un salada di galiña mas cremoso, añadi mas mayo- 
naise. 


2. Prepara e sandwich: Coy e snechinan di pan y si bo ta 
prefera, tosta nan un tiki. Pone un blachi di lechuga riba un 
di e snechinan di pan. 


Agrega un cantidad generoso di e salada di galiña riba e 
lechuga. Pone wiel di tomati y cualkier otro ingrediente 
opcional cu bo gusta. Cubrie cu e otro snech'i pan. 


3. Sirbi: Corta e sandwich na mita si bo ta desea y sirbie 
cu bo compañamento faborito, manera batata hasa, salada 
berde of un sopi light. 


Cla bo ta! Ya bo por disfruta di bo "Flavorfully Fantastic 
Chicken Salad Sandwich. 

Fortaleza pa Famia 


Sinceramente, Pastoor Marcel Balootje 


NO tin satifaccion den mentira 


Dios ta odia mentira, pasobra mentira a trece pica na 
mundo y hopi cu ta bay tras di mentira, ta rechasa palabra 
Dios y ta cay den e pos di scuridad. 


Hopi biaha hende ta pensa cu nan por uza un mentira pa 
plakia cos, uzando un promesa mentiroso, sabiendo masha 
bon cu nan no ta den e berdad, purba trankilisa hende cu 
un mentira. Pero ora e berdad sali na cla, hende lo rabia, 
enbes di hari, pasobra mentira semper a perhudica hende. 


Ora nos lanta nos yiunan for di chikito den un bida di 
mentira, bibando na un estilo grandi cu nos no por 
alcansa, nos lo cosecha dolor, pasobra e muchanan ey lo 
yega hasta na inmoralidad y ladronicia, pa nan por logra 
locual cu nan kier pasobra ta esey nan a siña cerca nan 
mayornan. 


Un mentira ta trece otro mentira pa cubri esun di ayera 
y asina e asunto ta sigui avansa te na e momento cu bo 
wordo descubri, of bo mes descubri bo mes, pasobra Dios 
no ta laga hende haci bofon di dje. 


Lip mentiroso ta un abominacion pa Señor,ma esunnan cu 
ta trata cu fieldad ta Su delicia. (Proverbionan 12:22). 


Un testigo falso no ta keda sin castigo y esun cu ta papia 
mentira no ta scapa. (Proverbionan 19:5). 


Un testigo falso lo no keda sin castigo y esun cu ta papia 
mentira lo perece. (Proverbionan 19:9). 


Tene cuenta cu mentira ta bin for di e tata di mentira cu 
ta satanas. Ora hende ta papia mentira, nan ta obedece 
e tata di mentira, pasobra mentira no ta obra pa bon den 
ningun caso, pasobra mentira no ta den e boluntad di Dios. 


Mentira kier domina mundo y hopi hende ta sirbi mentira y 
ta biba un bida di mentira. Pasobra nan ta bao di dominio 
di e tata di mentira. Pero Cristo Hesus ta e caminda, e 
berdad y e bida. P’esey ni un hende por yega cerca e Tata 
sino ta pa medio di Cristo Hesus. 


Dios su palabra ta adverti nos cu e mentiroso lo no hereda 
e reino di Dios, pasobra mentira ta totalmente carnal. 
Hende cu ta depende riba mentira ta biba den carni. 


Revelacion 21: 8 ta para skirbi: “Ma e cobardenan y e 
incredulonan y e abominabel y e matadonan y e fornica- 
dornan y e hacidonan di bruha y e adoradonan di Dios 
falso y tur gañado, parti lo ta den e lago cu ta kima cu 
candela y zwafel, cual ta e di dos morto. 


Cuanto matrimonio y famia mentira no a destrui. Cuanto 
biaha mentira no a conduci na violencia y hasta a causa 
morto. Cuanto hende no ta biba bao di capa di mentira, 
trociendo e berdad of miho bisa a cambia e berdad di Dios 
pa un mentira. 


Cuanto mentira no ta legalisa awendia y ta wordo apoya 
tur momento, pa asina logra cu hende ta permanece den 
scuridad y ta aparta for di e luz di Dios, asina peligroso 
mentira ta. 


Esun cu ta practica engaño lo no biba den mi cas, esun cu 
ta papia mentira,lo no keda para den mi presencia. (Salmo 
101:7). 


P’esey poniendo mentira un banda, cada un di boso papia 
berdad cu su prohimo, pasobra nos ta miembro di otro. 
(Efesionan 4:25). 


Pasobra: Laga esun cu kier stima bida y mira e dianan 
bon, frena su lenga di loke ta maldad y su lipnan di papia 
engaño. Lag’e aparta su mes di maldad y haci bon. Lag’e 
busca paz y sigui’e (1 Pedro 3:10-11). 


Mentira y engaño nunca a drecha ningun asunto, y no tin 
bendicion den dje. P’esey nos mester aparta for di dje. 

Gradicimento y invitacion 


Na nomber di su esposa Sira, yi- 


unan, nietonan 


y demas famia, nos ta gradici tur 


persona cu a asisti na 


e acto di despedida y entiero di nos 


ser stima 


Eloy Dania 


Cariñosamente yama “Mo-Loy, Tata 


Jak, Papa Loy y Peyon” 


Un palabra di danki na: 


Su ayudantenan na cas Lily y Maria. 


Wit Gele Kruis Aruba, 


Trinity Health Care Services. 


Dokter- y nursenan y personal di 


piso 4 di Dr. 


Horacio Oduber Hospital. 


Na tur esnan cu a dun’e atencion 


durante su bida, enfermedad 


fayecimento y entiero. 


Na tur esnan cu a manda condolen- 


cia via yamada, mensahe 


via medianan social, tarheta y flor. 
Un danki special na Aurora Funeral 


Home pa e bon servicio. 


Nos ta invita bo(so) na 2 sacrificio 
di misa: diamars 13 y diahuebs 15 
di augustus 2024 pa 7:00 pm na 
misa Santa Filomena na Paradera. 
Diahuebs 15 di augustus, despues di 
misa lo resa un rosario na cas Piedra 


Plat 103. 


Lagrima y flornan por seca, su recuerdonan 
y tur loke el a haci y significa pa nos, lo keda 


graba pa semper den nos mente y curason. 


“Cerca Dios mi alma ta na paz, ta di DJ’E mi 


salbacion ta bin” 


Salmo 62:1 


Cu inmenso tristesa nos ta anuncia fayecimen- 


to di nos ser stima: 


Sr. Pierre Romain Desormond 


mihor conoci na Haïti como “Ton Pepe” 


mihor conoci na Aruba como “Papa” 


*08-02-1946 - †02-08-2024 


Na nomber di: 


Yiunan: Walner, Ronald, Viviane, Stevenson, 


Tamara, Adeline, Andre 


Nieto(a)nan 


Amiga: Juon 


Rumannan na USA 


Sobrino(a)nan 
Sua y cuñanan 


Primo(a)nan, amigonan, conocirnan y bisi- 


ñanan 


Amistad nan na Seaport Casino y Crystal 


Casino 


Coleganan di trabow na Hyatt Hotel y Total 


Cleaning 


Condolencia lo tuma lugar na Aurora Funeral 
Home diabierna 16 di augustus 2024 di 7'or pa 


9'or di anochi. 


Entiero lo tuma luga na Aurora Funeral Home 


diasabra 17 di augustus 2024 di 2'or pa 4'or 
di atardi. Despues lo sali pa Santana Central 


Sabana Basora 


“Señor ta mi wardador, mi’n tin falta di 


nada 


Den cunucu di yerba berde e ta ponemi 


sosega. 


E ta hibami na awa trankil, 
Pa mi bolbe haya forsa”. 


Salmo: 23 


Nos ta anuncia fayecimento di: 


Maria Rasmijn-Wernet 


*11-04-1943 - †09-08-2024 


Acto di entiero lo wordo anuncia 


despues 


Cu inmenso tristeza na nos 
curazon, directiva, staff 
y personal ta participa 
fayecimento di: 


Sra. Vda. Petra Maria Labad-Tromp 


Mama di nos Colega Monique Giel-Labad. 


Nos ta extende nos mas profundo condolencia na 
demas famianan y hopi forza den e momentonan 
dificil aki. 


Cu Petra drumi dushi den brasa di Señor. 

“Señor ta mi wardador, mi’n tin falta di 


nada 


Den cunucu di yerba berde e ta pone mi 


sosega. 


E ta hiba mi na awa trankil, 


Pa mi bolbe haya forsa”. 


Salmo: 23 


Cu hopi tristeza pero agradecido pa tur 
locual e a significa pa nos, famia ta an- 
uncia fayecimento di nos Mama, wela y 


suegra stima: 


Sra Vda Petra Maria Labad-Tromp, 


Vuida di Wilfridus ”Willy” Labad. 


Cariñosamente yama: “Mama Petra, Pe- 


trita, Petronella” 


*18-11-1938 †05-08-2024 


Na nomber di su mayornan: 
†Dominico y †Apolonia Tromp-Leest 


Su yiunan: Monique y Anthony Giel- 
Labad, Licette Labad y Eduard Leonardo, 
Giovannie Carrera 


Su nieto(a) nan stima: 
Renzo Giel, Kaylly Lynn v/d Linde, Kay- 
shaun v/d Linde y Natasha Mia Feliciana, 
Joswil Giel 


Su Rumanan: 
† Myrna Cratz- Tromp y † Ambrioso 
Cratz y yiunan, † Christina Gomes- 
Tromp, y Dominico Gomes y Yiu, † 
Roberto P. Tromp y † Betty Tromp-Croes 
y yiunan, † Agnes Loefstop – Tromp y † 
Simon Loefstop, † Oscar Tromp y Vio- 
landa Tromp- Boekhoudt, Sra Vda Alda 
Thijzen-Tromp y † Arcangel Thijzen y 
yiunan, † Jose Dominico Tromp y yiunan, 
†Reynaldo Tromp y EfÏe Tromp-Geerman 
y yiunan, †Johnny Tromp, †Glenda Tromp 


Su unico Iha: Jeritza Gomes 


Primo- y primanan, amigo y amiganan di 
Cas Marie y Cas di mi Chepa. 


Demas famianan: Labad, Tromp, Giel, 
Van Der Linde, Leonardo, Themen, Leest, 
Cratz, Gomes, Croes, Thijzen, Geerman, 
Martinus, Kock. 
Ta invita pa asisti na e acto di entiero cual 
lo tuma lugar dialuna 12 di augustus 2024 
for di 2:00 pa 4:00 di atardi na Aurora 
Funeral Home. 
Despues lo sali pa Santana Catolica na 
St.Cruz. 
Nos disculpa si den e momentonan duro 
aki nos por a lubida un of otro famia. 


2 Timoteo 4-7 


Mi a lucha e bon lucha, mi a core a careda te 


na fin y mi a mantene mi Fe. 


Cu inmenso dolor na nos curason nos ta anun- 
cia fayecimento di nos omo, ruman y amigo 


stima: 


Sr. Hipolito C. Tromp 


Cariñosamente yama “Polito of Poli” 


*09-07-1951 - †08-08-2024 


Su mayornan: † Anna Tromp - † Hipolito 
Tromp 
Na nomber di su casa: †Lucia Tromp-Croes 
Yiu di criansa : Shahayra Croes y famia 
Manenera yiu: Samantha Tromp 


Su Ruman nan: Violanda Tromp y famia, † 
Juan Tromp, Sofia Tromp y famia, Maria y 
Tuyo Gomez y famia, Olga Kelly y Famia, 
Lidwina y Mito Feliciana y famia, Edwin 
Tromp y famia, Fortunata Tromp y Famia, 
Eveline Tromp y famia, Juan y Jacoba Gomez 
y famia 


Mescos cu ruman: Nicolina Tromp y famia, 
Simon Tromp y famia 


Sobrino(a) nan: 
Juni Wernet y famia, Mirella Wernet y famia, 
Miloeschka Boekhoudt y famia, 
Anthony Wernet y famia, Yvonne Tromp y 
famia, Vivian Gomez y famia, 
Francis Gomez y famia, Jeremy Kelly y 
famia, Ramsis Gonzalez y famia, 
Sherwin Gonzalez y famia, Melvin Gonzalez 
y famia, Stefanie Tromp y famia, 
Kimberly Tromp y famia, Natasha Tromp, 
Samantha Tromp y pareha, 
Edwin (JunJun) y famia, Soledad (Chichi) y 
famia, Ludmery Feliciana y famia, 
Elton Feliciana, Xiomara Gomez, Jeremy 
Gomez 


Padrino: †Guillermo Tromp 
Mihor amigonan, bisiñanan, conocirnan, 
primo-y primanan, sua y cuñanan, ihanan. 


Tur su amigonan y ex coleganan di ATCO. 


Nos disculpa si nos por a lubida algun famia 
of conocir. 


Demas famia: Tromp, Wernet, Gomez, Croes, 
Kelly, Gonzalez, Feliciana, Fingal, Jeandor, 
Oseanna, Giel, Farro, Bikker, Henriquez, de 
Cuba. 
Ta invita pa e acto di condolencia y despe- 
dida cu lo tuma lugar na Royal Funeral Home 
diamars 13 di augustus 2024 di 2'or pa 4'or di 
atardi. 
Cremacion lo tuma lugar despues den seno 
familiar. 


Despues di despedida nos no por ricibi bishita 
di condolencia na cas. 


“Señor ta mi wardador, mi’n tin falta di 


nada 


Den cunucu di yerba berde e ta pone mi 


sosega. 


E ta hiba mi na awa trankil, 


Pa mi bolbe haya forsa”. 


Salmo: 23 


Nos ta anuncia fayecimento di nos ser 


stima: 


Sra. Vda. Helena B. Kock-Bislip 
Cariñosamente yama “Mama Nena” 


*24-10-1940 - †05-08-2024 


Na nomber di su: 
Esposo: †Luis (Wishi) Kock 


Yiunan: Myrna y Bernardo Kelly-Kock y 
yiunan, Elgin y Hjacintha Kock-Marin y 
yiunan, Robert y Esmeralda Kock-Maduro 
y yiu, Cheryn Kock y yiunan, Mariela y 
Michael Fingal-Kock y yiunan. 


Mescos cu yiu: Julisa Bislip 


Rumannan: Margarita (Margo) Bislip y 
†Alberto Kock y famia, †Marco (Ismael) 
Bislip y Diana Henriquez y famia, Carmen 
Bislip y Constantino Lambrou y famia na 
Grecia, Ricardo (Calo) Bislip y Mariana 
Henriquez y famia, Rafael Bislip y famia, 
Flora Bislip y famia, †Lucia Bislip y 
famia, Leyda Dubero y famia 


Rumannan y demas famianan na Venezu- 
ela 


Nieta y nietonan, bisa nieta y bisa nieto- 
nan, prima y primonan, sobrina y sobri- 
nonan, swa y cuñanan, amiga y amigonan, 
bisiñanan 


Amistadnan di grupo HASH Aruba Hash 
House Harries, Stichting Amilia Care 
Services 


Demas famianan: Bislip, Angela, Kock, 
Kelly, Marin, Maduro, Fingal, Croes, 
Henriquez, Lambrou, Añasgo, Briesen, 
Briezen, Dirksz, Genser, Bernabela, Lue, 
Ras, Theysen, Garcia, Phelipa, Vrolijk y 
pa tur esnan cu nos por a lubida den nos 
tristesa nos ta pidi nos disculpa. 
Acto di entiero lo tuma luga dialuna 12 di 
augustus 2024 di 1or pa 4or di atardi na 
Pray Funeral Home y despues lo sali bai 
pa Santana central na Sabana Basora. 
Nos ta lamenta cu despues di entiero no 
por ricibi bishita di condolencia na cas 


